Klackalica - EU: "Nikolić dobro zna da ne tražimo priznanje Kosova"? | Vestinet.rs\nPOČETNA U FOKUSU Klackalica – EU: „Nikolić dobro zna da ne tražimo priznanje Kosova“?\tKlackalica – EU: „Nikolić dobro zna da ne tražimo priznanje Kosova“? 9. jun 2012. 15:53 · Nema komentara Novi srpski predsednik Tomislav Nikolić zna da EU od Srbije ne traži da prizna Kosovo da bi dalje napredovala ka članstvu u Uniji, tvrde evropski diplomatski izvori u Briselu.\nEvropski diplomatski izvori u Briselu ističu da novi srpski predsednik Tomislav Nikolić dobro zna da EU od Srbije ne traži da prizna Kosovo da bi dalje napredovala ka članstvu u Uniji, jer ni pet članica EU ne priznaju vlast u Prištini.\nPovodom jučerašnje Nikolićeve izjave da ide u Brisel da sazna da li EU instistira na tome da Srbija prihvati nezavisnost Kosova i Metohije, diplomatski izvori su agencijiBeta ponovili da srpski predsednik unapred zna, kao što su vlasti i javnost u Srbiji i dosad znali, kakav je stav Unije.\nPitanje „sređivanja odnosa s Prištinom“ će se, rečeno je, postepeno rešavati do samog očekivanog ulaska u članstvo Srbije i niko sada ne zna kako će to biti rešeno, iako jeste stav velike većine članica EU da se neće dozvoliti da Srbija „s nerešenim teritorijalnim pitanjem“, kao što je to bio slučaj s Kiprom, postane članica Unije.\nU zvaničnom reagovanju na Nikolićeve izjave portparolka u Evropskoj komisiji Maja Kocijančič Beti je rekla da su uslovi za pridruživanje Srbije Evropskoj uniji utvrđeni od Evropskog saveta u decembru 2011. godine i da će o tome koliko je Srbija to ostvarila, Evropska komisija obavestiti čelnike EU.\n„Srbija je dostigla nužni stepen usaglašenosti s merilima za članstvo u EU, posebno kad je reč o ključnom prioritetu preduzimanja koraka ka opipljivom i trajnom poboljšavanju odnosa s Kosovom“, stav je Evropske komisije, kako je prenela Maja Kocijančič.\nTakođe je nužno da, kao što je to Evropska komisija utvrdila prošlog oktobra u Mišljenju o spremnosti Srbije, vlasti u Beogradu istraju na „punom poštovanju načela regionalne saradnje u koju će svi biti uključeni“, a što se posebno odnosi na zaključeni dogovor o regionalnom predstavljanju Prištine.\nMeđu uslovima su i potpuna primena odredbi regionalnog Ugovora o energetskoj zajednici, nalaženje rešenja za pitanje telekomunikacija na Kosovu, uz dalju primenu „u dobroj veri“ dosad postignutih dogovora u dijalogu, kao da Beograd „delatno sarađuje s Euleksom“.\nEvropski savet je, podsetila je portparolka visoke predstavnice EU Ketrin Ešton, s kojom će se idućeg četvrtka Nikolić sastati u Briselu, naložio Evropskoj komisiji da izveštaj o tome kako Srbija sprovodi ove ključne prioritete podnese „čim se utvrdi da je ostvaren dovoljan napredak“. Tad bi Srbiji bio određen i datum početka pregovora o članstvu s EU.\nKomentarišući šire objašnjenje koje Nikolić u jučerašnoj izjavi dao o Srebrenici, Maja Kocijančič je podvukla da je stav EU o Srebrenici jasan.\nOna je podsetila na izjavu Ketrin Ešton i predstavnika za štampu predsednika Evropske komisije Žoze Manuela Baroza da je „za EU masakr u Srebrenici bio genocid, kako su to potvrdili Međunarodni krivični sud za bivšu Jugoslaviju i Međunarodni sud pravde, a zločini u Srebrenici u julu 1995. su bili zločin protiv cele ljudske vrste i to nikad ne smemo zaboraviti i nikad dozvoliti da se to ponovi“.\nPredsednik Barozo i predsednik Evropskog saveta Herman van Rompej će se sastati 14. juna s predsednikom Nikolićem „i mnoga pitanja, uključujući jako važnu tačku pomirenja u regionu biće na dnevnom redu“, rekli su novinarima zvaničnici u EU.\nPROČITAJTE JOŠ:PUTIN OBJAVIO GEOPOLITIČKI RAT ZAPADU\nTags:Brisel · članstvo · dijalog · dogovor · Euleks · Evropska komisija · Evropska Unija · genocid · Herman Van Rompej · izveštaj · Ketrin Ešton · komunikacija · Međunarodni krivični sud · nezavisnost Kosova · predsednika · predstavnika · priznanje Kosova · Telekom · Tomislav Nikolić · zavisnost\tŽIVOTKoja jestiva ulja su lekovita?


Uvođenje privremene uprave šteti akcionarima banaka – Bankar.me\nUpravni sud, čija je predsjednica Branka Lakočević, podnio je Ustavnom sudu predlog za ocjenu ustavnosti člana 123 stav 1 Zakona o bankama, kojim je propisano da “danom donošenja rješenja o uvođenju privremene uprave sva ovlašćenja skupštine akcionara, organa upravljanja, izvršnih direktora i zastupnika banke prenose se na privremenog upravnika”. To bi značilo da u periodu dok banku vodi privremena uprava banka ne može da pred sudom ospori rješenje kojim je Centralna banka oduzela dozvolu za rad. Taj period traje od šest do devet mjeseci.\nNedavno je CBCG oduzela dozvolu za rad i uvela stečaj u dvije banke Duška Kneževića Atlas i IBM.\n– Saglasno odredbi člana 116 Zakon o bankama, Centralna banka može, ukoliko utvrdi nepravilnosti u poslovanju, između ostalog, uvesti privremenu upravu u banci u skladu sa članom 120 ovog zakona i oduzeti dozvolu za rad banke, u skladu sa članom 129 istog zakona. Saglasno odredbi člana 120 stav 4 Zakona o bankama, rješenje kojim se uvodi privremena uprava je konačno i njenim uvođenjem, prestaju sva upravljačka prava organima banke, saglasno odredbi člana 123 istog zakona, tako da su tužioci direktno pogođeni pobijenom odlukom – navedeno je u predlogu Upravnog suda, koji je juče razmatrala Vlada, prenosi Dan.\nIzvršna vlast je dala mišljenje Ustavnom sudu da su osporene odredbe u skladu sa Ustavom, te odgovorila Ustavnom sudu da odbije inicijativu.\nKnežević je često saopštavao da je Atlas i IBM banci od uvođenja privremene uprave samo nanošena šteta, odnosno da je funkcionisanje banaka onemogućeno nakon ulaska privremene uprave. On je kazao i da je cilj privremene uprave u Atlas banci bio da prouzrokuje uvođenje stečaja.\n– Zbog oduzimanja dozvole za rad Atlas banci, uvođenja stečaja i gubitaka koje je CBCG proizvela u periodu privremene uprave, što je direktna šteta nanijeta povjeriocima, preduzećemo sve radnje koje nam stoje na raspolaganju pred domaćim i međunarodnim sudovima. Štetu će država morati da nadoknadi akcionarima, štedišama i klijentima Atlas banke. Crna Gora je u obavezi da štiti strane investicije, prema međunarodno preuzetim obavezama – kazao je Knežević nakon što je CBCG uvela stečaj u Atlas banku.\nU obrazloženju mišljenja Vlade je navedeno da se članom 123 stav 1 Zakona o bankama ne narušava nijedno od Ustavom utvrđenih načela, te stoga predlažu da Ustavni sud, odbije predlog za ocjenu ustavnosti odredbe Zakona o bankama, koju je Ustavnom sudu podnio Upravni sud.\n– Evidentno je da bi svoje pravo na pokretanje upravnog spora tužena banka kojoj je oduzeta dozvola za rad i nad kojom je otvoren postupak stečaja mogla ostvariti putem svog punomoćnika kojem su nadležni organi društva ovlašćeni za zastupanje izdali punomoćje za pokretanje uravnog spora protiv ovih akata, a prije otvaranja stečajnog postupka. Ovo punomoćje po sili zakona i gore navedenom članu 123 stav 1 Zakona o bankama prestaje samo za ograničeno vrijeme trajanja privremene uprave od najduže devet mjeseci, dok otvaranjem stečajnog postupka prestaju samo ovlašćenja prokuratora, po osnovu člana 28 Zakona o stečaju i likvidaciji banaka, i punomoćja koja se odnose na imovinu koja ulazi u stečajnu masu, ali ne i punomoćja za vođenje sudskih sporova koje je stečajni dužnik izdao prije otvaranja stečaja – piše u mišljenju Vlade koje je usvojeno na jučerašnjoj sjednici.\nPOJMOVIafera atlas afera atlas i IBM banka Banke u Crnoj Gori\nPrevious Industrija marihuane u SAD vrijedi preko 50 milijardi dolara\nSljedeći Taksi preduzetnici: Nestaćemo sa tržišta zbog ovakvih odluka


Đelić: Dunav je velika šansa za Srbiju :: emg.rs:: Sve najnovije ekonomske vesti i vesti dana - Srbija, region, svet\n09. jul 2010. | 16:44\nPotpredsednik Vlade Srbije Božidar Đelić izjavio je danas da je Dunav veoma važan resurs za Srbiju i dodao da će vlada opredeliti značajna sredstva za primenu Dunavske strategije.\nĐelić je na međunarodnoj konferenciji mladih lidera iz 14 zemalja podunavskog regiona na Petrovaradinskoj tvrđavi rekao da je Srbija svesna da će taj rečni koridor u skoroj budućnosti postati jedan od najsavremenijih u Evropi.\nPredsednik Vlade Vojvodine Bojan Pajtić rekao je da se mora raditi na poboljšanju rečnog transporta, ali ujedno voditi računa i o zaštiti životne sredine.\nOn je naveo da Vojvodina ima nameru da izgradi više luka i marina na čitavoj teritoriji pokrajine, poput marine koja je napravljena u Apatinu i na koju je, kako je kazao, Vlada Vojvodine "ponosna".\nNatali Feršelde iz Direktorata Evropske komisije za regionalni razvoj kazala je da je Dunav najveći unutrašnji plovni put u Evropi i samim tim veliki razvojni potencijal za Evropu.\n"Dunav ima svoj identitet i mi osećamo da pripadamo tom prostoru", kazala je Feršelde i ocenila da je formiranje Dunavskog regiona moguće samo kroz tesnu saradnju zemalja koje mu pripadaju.\nEvropska komisija nedavno je vlastima u Srbiji dostavila Nacrt Dunavske strategije, a delegacija Srbije putovaće 22. jula u Brisel, kako bi sa Evropljanima usaglasila zajednički stav o učešću Srbije u Dunavskoj strategiji.\nPedesetak mladih lidera iz 14 zemalja podunavskog regiona učestvuje danas na međunarodnoj konferenciji, koja se, u okviru festivala Exit, održava na Petrovaradinskoj tvrđavi.\nMladi lideri tokom dana razgovaraće o inicijativi Evropske komisije za formiranje Dunavskog regiona.\nTeme: Dunavska strategija\nLičnosti: Božidar Đelić, Bojan Pajtić\nDinar u ponedeljak jači prema evru 0,12 odsto\nWAZ poklanja zaposlenima u Dnevniku svoj udeo\nPočeo da radi portal sa informacijama o stečaju


Šuster: Omogućiti konkurentnost srpskih proizvoda\n26 oktobar, 2013\nEkonomski stručnjak i potpredednik Univerziteta Vebster, Željko Šuster, ističe da srpska privreda mora da obezbedi da domaće tržište bude atraktivno za priliv stranog kapitala.\nO kritičnim izazovima sa kojima je danas suočena srpska ekonomija i o njenjoj mogućoj budućoj razvojnoj strategiji, kolega Branko Mikašinović razgovarao je sa ekonomskim stručnjakom i potpredsednikom Univerziteta Vebster, Željkom Šusterom.\nŠuster: “Ekonomija Srbije prolazi kroz krizu koja je uzrokovana okruženjem i razlozima globalne stagnacije, ali i odredjenim karakteristikama koje su specifične za njen slučaj. Radi se pre svega o budžetskom deficitu, a to znači da budžetski prihodi nisu usaglašeni sa rashodima i vlada sada donosi nepopularne mere u cilju smanjenja deficita, kako bi se omogućilo normalno poslovanje u budućnosti.”\nGlas Amerike: Po vašem mišljenju, kakva bi trebalo da bude razvojna strategija ekonomije Srbije?\nŠuster: “Jedna stara poslovica kaže -- niko se nije štednjom obogatio, već samo zaradom. Prema tome, bilo kakva dugoročna ekonomska strategija Srbije ne može da počiva na nekom kresanju javnih rashoda i na usaglašenju jednogodišnjeg budžetskog deficita. To znači da treba da se formira jedna razvojna strategija, koja će omogućiti da srpski proizvodi budu konkurentni na svetskom tržištu i da se na taj način reše problemi prihoda koji će omogućiti reinvestiranje u srpsku privredu i priliv stranog kapitala.”\nGlas Amerike: Ali, pitanje je kako do toga doći?\nŠuster: “Srpska privreda u ovom momentu mora da se nekako prilagodi zbivanjima u svetskoj privredi, a samim time da obezbedi da srpsko tržište bude atraktivno za priliv stranog kapitala. Očigledno je da srpska privreda nema mogućnosti da mobiliše domaći kapital.”\nGlas Amerike: Šta bi moglo da doprinese unapredjenju ekonomskih odnosa SAD-Srbija?\nŠuster: “To je dvostrani proces. Pre svega, potebno je da američka privreda izadje iz dugoročne krize u kojoj se ona nalazi. U tom kontekstu znači, sa izlaskom američke privrede iz krize, i mobilisanjem američkog kapitala, srpska privreda treba da stvori prihvatljivije uslove za priliv američkog kapitala u srpsku privredu i na taj način, kada se spoji dobro sa korisnim, mislim da će to biti bolja situacija za obe privrede.”\nGlas Amerike: Govoreći o prilivu američkih investicija šta bi još Srbija mogla da preduzme na tom planu?\nŠuster: “Mislim da je Srbija dosta učinila na tom planu, ali stvaranje jednog transparentnog tržišta, stabilnih političkih uslova, kao i pojednostavljenje procedure i uklanjanje birokratskih prepreka, biće primamljivo za američki kapital.”


JAVI SE, TOMO: Kako to da u Kinu nije otišao direktor Kancelarije za saradnju sa Rusijom i KINOM?! – Gerila\nGerila > Politika > JAVI SE, TOMO: Kako to da u Kinu nije otišao direktor Kancelarije za saradnju sa Rusijom i KINOM?!\nJAVI SE, TOMO: Kako to da u Kinu nije otišao direktor Kancelarije za saradnju sa Rusijom i KINOM?!\nobjavljeno na Sep. 18, 2018 u 3:08 pm 18/09/2018\nU najmnogobrojnijoj državnoj delegaciji do sada koja je u trodnevnoj poseti Narodnoj Republici Kini nema Tomislava Nikolića, predsednika Nacionalnog saveta za saradnju sa Kinom.\nZašto za njega nije bilo mesta u avionu i državnoj delegaciji iako je njegov osnovni zadatak da koordinira i usmerava sprovođenje Sporazuma sa Kinom, Danas u toku jučerašnjeg dana, uprkos naporima, nije uspeo da sazna. Nikolić i njegovi saradnici ignorisali su naše pozive i poruke, a ni u Vladi Srbije nismo imali više sreće.\nPolitički analitičari smatraju da je izostanak Nikolića dobar pokazatelj da se na njega ne računa, pogotovo ne tamo gde je Aleksandar Vučić.\nPROČITAJTE JOŠ: OPROBANI RECEPT ALEKSANDRA VUČIĆA: PREKO BOLESNE DECE DO CILJA\n„Ako je ikada Nacionalni savet za saradnju sa Kinom imao smisla, njegovo postojanje je sada trebalo da dođe do izražaja tokom posete Kini. Očigledno da za njega nije bilo mesta, a nije ga bilo ni tokom poslednje velike kineske investicione promocije, kao ni prilikom susreta na visokom i najvišem nivou. Reklo bi se da se na Nikolića ne računa, pogotovo ne tamo gde je Aleksandar Vučić. Tako da u tom smislu njegov izostanak iz te delegacije nikoga ne treba da čudi, iako jeste čudno što ga nema“, kaže za Danas Đorđe Vukadinović, politički analitičar, opozicioni poslanik i urednik portala Nova srpska politička misao.\nOn dodaje da se neodlaskom Nikolića u Kinu raspršila i poslednja dilema zbog čega je primarno formiran Nacionalni savet za saradnju sa Kinom i Rusijom. Sada je, kako ističe Vukadinović, potpuno jasno da je taj savet izmišljen kao neka vrsta uhlebljenja ne samo za bivšeg predsednika, već i za njegove saradnike koji su ostali uz njega.\nSudeći po broju zaposlenih uz Nikolića je ostalo tridesetak ljudi. Danas, međutim, nije imao sreće da u ovom popriličnom vladinom telu dobije bilo kakvu informaciju. Na naše brojne pozive i poruke nisu odgovarali Ivona Katić, zadužena za informisanje u Nacionalnom savetu, Nedeljko Tenjević, direktor Kancelarije Saveta i bivši generali sekretar predsednika Srbije, ali ni sam Tomislav Nikolić. Uspeli smo jedino da dobijemo osobu koja se predstavila kao službenica u kancelariji za saradnju sa Kinom. „Ja ne mogu da vam dajem bilo kakve informacije. Mi smo tu, radimo, a što nije Tomislav Nikolić u delegaciji moraćete da pitate Ivonu Katić, koja je zadužena za saradnju sa medijima. Pozovite je na fiksni broj i javiće vam se. Čitav dan će biti na poslu“, navela je sagovornica iz Kancelarije Saveta. I pozvali smo, ali Katićeva ili nije bila na poslu, ili nije želela da se javi, tek mi smo ostali bez odgovora.\nPROČITAJTE JOŠ: VLAST MORA DA PONIŠTI TENDER ZA PKB, BEOGRAĐANI GUBE 341 MILION EVRA!\nNi javnosti nije mnogo jasno šta radi i čime se tačno bavi Nacionalni savet za saradnju sa Kinom i Rusijom, s obzirom da rezultati rada Nacionalnog saveta za koordinaciju saradnje sa Rusijom i Kinom i nisu baš vidljivi, tako da nije najjasnije u šta se konkretno ulaže 50 miliona dinara, osim za prostorije i plate čak tridesetak zaposlenih. Osim nekoliko saopštenja, uglavnom o posetama i seminarima što u Pekingu i Moskvi, nekih drugih vidljivih aktivnosti Saveta nema. Ne postoji uvid u to na koji način se novac troši, niti postoje bilo kakvi podaci ili finansijski izveštaji o radu Saveta. Prethodno saopštenje na sajtu Saveta bilo je početkom septembra i tada je navedeno da je predsednik Nacionalnog saveta Nikolić uz učešće ambasadora NR Kine Li Mančanga razgovarao sa delegacijom provincije Šandong koju predvodi zamenik guvernera Vang Šuđian.\n„Nacionalni savet za saradnju sa Kinom nema nikakve vidljive rezultate i stoga je potpuno jasno zbog čega Tomislava Nikolića nema u našoj državnoj delegaciji i što neće učestvovati na svetskom ekonomskom forumu, poznatijem kao „letnji Davos“. Tamo su otišli ljudi koji nešto rade, ministri, bankari, koji će potpisati neke konkretne ugovore“, kaže Branko Radun, politički analitičar, za Danas.\nU Beogradu razgovarao sa ambasadorom i uputio pismo\nNikolić je juče u Beogradu, kako je saopšteno, preko ambasadora uputio pismo zahvalnosti predsedniku Kine, preko ambasadora, o čemu su objavljeni saopštenje i fotografije. Predsednik Nacionalnog saveta za koordinaciju saradnje sa Ruskom Federacijom i Narodnom Republikom Kinom Tomislav Nikolić uputio je pismo zahvalnosti predsedniku Si Đinpingu na dosadašnjoj podršci Kine sveobuhvatnom razvoju ekonomskih odnosa između dve zemlje, što se dokazalo i angažovanjem kompanije Zijin Mining kao strateškog partnera RTB Bor. Nikolić je, navodi se u saopštenju, razgovarao sa ambasadorom NR Kine u Srbiji Li Mančangom. U pismu, Nikolić je izrazio očekivanje da će Kina nastaviti da pruža podršku ekonomskom razvoju naše zemlje i iskazao je odlučnost da i dalje radi na učvršćivanju veza dve prijateljske zemlje.\nPROČITAJTE JOŠ: SRAMOTA: VLADA SRBIJE NEMA NAMERU DA OBELEŽI 100 GODINA OD PROBOJA SOLUNSKOG FRONTA!\nTagoviđorđe vukadinovićglupostkancelarija za rusiju i kinukancelarija za saradnju sa rusijom i kinomlogikanaprednjacinedeljko tenjovićsnssrpska napredna strankatomislav nikolićvučić u kini\nNova SNS pljačka: 6 MILIONA Kuriru i TV Šumadiji da pišu o predsedniku opštine!


Vesti online / Sport / Košarka / Ako potraje lok-aut, Novicki se vraća u Evropu\nAko potraje lok-aut, Novicki se vraća u Evropu\nKošarkaš NBA šampiona Dalas maveriksa Dirk Novicki nastaviće karijeru u Evropi ukoliko se produži lokaut NBA lige, rekao je danas njegov lični trener Holger Gešvindner.\n"I dalje postoji mala šansa da će se pregovori u NBA rešiti. U suprotnom, mi ćemo tražiti drugo rešenje. Za sada ne postoje konkretne ideje o nekom evropskom klubu", rekao je Gešvinder\nNemački reprezentativac i najbolji igrač prošlosezonskog finala NBA lige počinje sa individualnim treninzima i ukoliko uskoro ne bude jasno da li će se igrati NBA sezona, može se dogoditi da se on vrati u Evropu.\n"Ove nedelje počinjemo sa treninzima, Dirk nije pinuo loptu od kraja Evropskog prvenstva", dodao je Gešvinder.\n"Moramo držati sve opcije otvorene i pratiti šta se dešava", rekao je Novicki krajem oktobra.\nMnogi evropski klubovi, a posebno nemački zaionteresovani su za usluge dva metra i 13 centimtra visokog košarkaškog asa.\nGešvinder je najavio da bi se Novicki vratio u Evropu na celu sezonu ukoliko se bude odlučio na taj potez.


RTV Mir - BOLJA ZAŠTITA PRAVA ZATVORENIKA NA KOSOVU\nBOLJA ZAŠTITA PRAVA ZATVORENIKA NA KOSOVU\nSreda, 11. jul 2018, 16:43\nPRIŠTINA - Kancelarija EU na Kosovu, Savet Evrope i Vlada Kosova predstavili su danas na konferenciji za medije zajednički projekat koji je vezan za unapređenje zaštite ljudskih prava zatvorenika na Kosovu. Cilj ovog projekta je poštovanje osnovnih ljudskih prava, istaknuto je danas u Prištini.\nUčesnici projekta bili su uspešni u povećanju kapaciteta zatvorskog osoblja, što doprinosi većoj bezbednosti zatvorenika, rekao je Luiđi Brusa šef sektora za saradnju sa Kancelarijom EU u Prištini.\n"Ovaj projekat nije uobičajen i u osnovi ima nešto što je jako važno, a to je poštovanje ljudskih prava. Svaka zemlja ima zatvorski sistem koji pruža rehabilitaciju zatvorinicima, koji su svakako u veoma teškom i ranjivom stanju", rekao je Brusa.\nProjekat "Unapređenje zaštite ljudskih prava zatvorenika" trajao je 23 meseca, a prvenstveno je doprineo u obebezbeđivanju boljih zdravstvenih usluga, rekao je ministar zdravlja Kosova Uran Ismailji.\n"Kada je na Kosovu 2014. stupio na snagu Zakon o pravima zdravstvene zaštite, sve obaveze su prenete na Ministarstvo zdravlja. Obavili smo redovnu proceduru, u kojoj je bilo uključeno i 95 odsto zaposlenih u zatvorima, pritom smo nastojali da poštujemo standard EU i Saveta Evrope. Uspeli smo da kreiramo politiku koja do tada nije postojala, kada je reč o zdravstvenoj zaštiti zatvorenika", rekao je on.\nIsmailji je takođe dodao da ono što je postignuto na Kosovu prethodnih godina, može poslužiti kao vodič ostalim zemljama kako bi obezbedile bolju zdravstvenu zaštitu za zatvorenike.\n"Usprkos dostignućima, smatram da još uvek treba raditi na usavršavanju kako bismo bili još uspešniji u stavranju stručnog kadra ali i poštovanju ljudskih prava".\nKonferenciji su prisustvovali i predstavnici Ministarstva pravde, kao i Nehat Tači direktor Korektivne službe Kosova.


Francuska: Modernina vakcina stiže ove nedelje\nTanjug 4. januara 2021. 10:54\nPARIZ – Francuska bi trebalo da primi prve doze Modernine vakcine ove nedelje, saopštilo je danas francusko zdravstveno regulatorno telo, dok je vlada na udaru kritikčara koji smatraju da se isuviše sporo radi na vakcinaciji.\nFrancuska, koji ima snažan anti-vakcinacioni pokret, počela je sa vakcinacijom krajem decembra, kao što su učinile brojne evropske zemlje.\nAli, od kraja decembra vakcinisano je svega nekoliko stotina ljudi, za razliku od Nemačke, gde je vakcinisano na desetine hiljada, i Velike Britanije, gde je vakcinisano više od milion ljudi.\n„Verujem da Modernina vakcina mora da stigne ove nedelje“; rekao je Dominik Le Guludek, šef francuskog zdravsvenog regulatornog tela (HAS) za BFM TV, dodavši da Francuska traži dodatne informacije o Kovidšild vakcini kompanije AstraZeneka.\nSAD su odobrile Moderninu vakcinu 19. decembra, Kanada je to učinila 23. decembra, a očekuje se da je Evropska unija odobri ove nedelje.\nEpidemiolog i vladin naučnik Arno Fontane je rekao za Frans info radio da Francuska mora da ubrza sa davanjem dozvoli za upotrebu vakcine i da je širenje kovida u zemlji isuviše veliko da bi se olakšale restriktivne mere.\nFrancuska je sedma država na svetu po broju preminulih, pošto je od kovida 19 umrlo više od 65.000 ljudi.


Naslovna Košarka ABA Kvinsi Miler zna koliki je rizik “uličnih” mečeva\nKvinsi Miler želi ponovo u Zvezdu? (FOTO: Pedja Milosavljevic / STARSPORT)\nLoša sreća prati Kvinsija Milera od trenutka kada je napustio Crvenu zvezdu. Bio je deo jedne od najuspešnijih generacija kluba sa Malog Kalemegdana, kao i druge najbolje petorke u Evroligi, ali sve je krenulo nizbrdo kada je potpisao za Makabi i ubrzo doživeo povredu koja je „otključala“ seriju drugih.\nU sezoni 2015/16 crveno-beli su obezbedili plasman među osam najboljih klubova na kontinentu pre nego što su u plej-ofu eliminisani od moskovskog CSKA, a navijači Zvezde vrlo dobro pamte nastupe Kvinsija Milera, jednog od najzaslužnijih igrača za ključne pobede u Top 16 fazi.\nSrušio je Lokomotivu u Pioniru sa 24 poena, kao i Cedevitu uz dva manje. Doprineo je trijumfu nad Anadolu Efesom sa 15 poena i grabio lopte u pobedi nad Unikahom u Španiji. To su samo neka od mnogih sjajnih izdanja 25-godišnjeg Amerikanca kojem je Beograd očigledno prijao na startu „evropske karijere“.\nTransfer u izraelski Makabi trebalo je da ga „pogura“ nazad ka NBA šampionatu, ali kada je mesec dana nakon potpisivanja ugovora odlučio da se zabavi sa prijateljima na „uličnom terenu“ u SAD, Miler očigledno nije bio svestan rizika koji ide uz to. Pokidao je zadnje ukrštene ligamente i zbog toga „produžio“ odmor na još devet meseci.\n„Osetio sam da se nešto desilo u mojoj nozi. Odmah sam znao da je nešto loše“, objasnio je Miler u razgovoru za „Eurohoops“ u oktobru 2016. godine. „Ipak, nisam mislio da će biti tako loše, ali postalo je veoma gadno. Ponavljao sam u sebi: ’Dođavola, samo ne opet’. Kada sam čuo da ću pauzirati nekoliko meseci, to me je mnogo zabolelo, pogotovo kada se uzme u obzir da se to nije desilo prvi put nakon što sam dobio priliku koju sam želeo“.\nTaj „prvi put“ desio se u decembru 2010. godine kada je Miler zbog povrede kolena leve noge završio sezonu, ujedno i srednju školu, baš u trenutku kada je nosio epitet jednog od najboljih seniora u državi. To je mnogo uticalo na mišljenje brojnih skauta uoči odlaska na koledž.\nNova povreda dogodila se u Letnjoj ligi 2015. godine kada je Miler izgubio priliku da sve svoje kvalitete demonstrira u ključnom momentu. To je bila njegova šansa da pokaže čelnicima Detroita da zaslužuje nešto više od negarantovanog ugovora. Svi u klubu, uključujući njegove saigrače, verovali su u to da će Miler zablistati, ali onda je bio primoran da preskoči ceo turnik, dok su Pistonsi odlučili da ga trejduju u Bruklin.\nOčekivao je da će u Bambergu pronaći adekvatnu rehabilitaciju za svoju karijeru, ali tamo je odigrao samo jedan meč, a proteklu sezonu završio je u Portoriku. Zatim u avgustu ove godine prelazi u Huventud koji ga posle tek nešto više od mesec dana otpušta s obzirom da se nije dovoljno oporavio od povrede.\nSudeći po svemu što mu se desilo u karijeru, pre svega tokom perioda nakon odlaska iz Srbije, za Kvinsija Milera je sada najvažnije da pronađe najbolji i najsigurniji mogući put do potpunog oporavka, čak iako će mu za to biti potrebno nešto više vremena. Momak ima tek 25 godina i nema sumnje da će za njega biti još velikih prilika.\nTaking my time, doing it right.\n— Quincy Miller (@qmillertime) September 28, 2018\nPrethodni tekstŽoze Murinjo je gubitnik dana iako dan još uvek nije gotov!\nSledeći tekstSrbija ostala bez finala SP, Brazil hita ka četvrtoj tituli\nBORIĆEMO SE DO KRAJA: Zlatibor pravdu traži za “zelenim stolom”!


Jer njihov omiljeni trener opet preuzima crveno-bele.\nA on je i te kako poznat po svom ponašanju uz aut-liniju, što je dokazao i kao Zvezdin strateg, ali i kada je vodio Bajern protiv beogradskog kluba s kojim je osvajao silne trofeje..\nU Areni, recimo, nije išlo minhenskoj ekipi prema planu, a nervozu i nezadovoljstvo je Radonjić pokazao i svojim čuvenim "plesom".\nDejan Radonjić je tada prvi put vodio jednu ekipu protiv Crvene zvezde otkako ju je napustio i bilo je prilično emotivno za crnogorskog stratega prilikom izlaska na parket.\nSportski direktor Crvene zvezde Nebojša Ilić mu je uručio prigodan poklon, uz duge ovacije sa tribina.\nMada se, rezultatski, Radonjić nije dobro proveo u Beograd, dugo će pamtiti gostovanje sa Bajernom u Areni, ali što je još važnije - sada će opet voditi klub u kome je imao ogromne uspehe, a i u kome ga navijači obožavaju baš zato što je takav kakav jeste.\nVideo: "Delije" na meču kada je "Radonja "vodio Zvezdinog rivala\nZagrevanje i jaka poruka sa tribina


"Silazak sa ludog kamena" – Razvod braka - CEPRIS\nYou are here: Home / Najnovije vesti / “Silazak sa ludog kamena” – Razvod braka\nRešili ste da se razvedete. Kako se pokreće postupak za razvod braka? Dva su načina da pokrenete postupak za razvod braka: predlogom za sporazumni razvod ili tužbom, piše advokatica YUCOM-a Natalija Šolić.\nNovembar 4, 2020 CEPRIS\nRešili ste da se razvedete. Osim što vas muče razna lična pitanja – da li je to vaš poraz ili hrabra odluka, da li će vam vaši bližnji pružiti podršku ili će vas osuđivati, kako će razvod uticati na vaš dalji život i život vaše dece, ako ih imate, muče vas i neka konkretna pitanja u vezi sa samim postupkom razvoda.Kako se pokreće postupak za razvod braka?\nJednom razveden brak ne može se “oživeti”, što znači da se odluka suda žalbom može pobijati samo u pogledu odluke o poveravanju dece, u pogledu visine dosuđenog iznosa izdržavanja, modela održavanja ličnih odnosa dece sa drugim roditeljem, kao i odluke o troškovima postupka, a brak je definitivno razveden.\nAutor teksta je Natalija Šolić – advokatica Komiteta pravnika za ljudska prava YUCOM


Turistička zajednica Kantona Sarajevo okupila turističke zajednice iz cijele BiH | Sarajevo.ba\nSARAJEVO, 5. juna (FENA) - Na inicijativu predsjednice Turističke zajednice Kantona Sarajevo Azre Džigal, u Sarajevu je 4. i 5. juna, održan sastanak predstavnika turističkih zajednica i organizacija iz Bosne i Hercegovine.\nNakon dugo vremena, ovo je bio prvi zajednički sastanak na kojem su se okupili predstavnici turističkih zajednica i organizacija iz Federacije BiH i Republike Srpske na jednom mjestu, navodi se u saopćenju.\n- Na višesatnom sastanku raspravljalo se o trenutnoj situaciji u turizmu nakon pandemije COVID-19, kao i o planovima i idejama za budući period, sa akcentom na zajedničkom djelovanju i boljoj koordinaciji između turističkih zajednica i organizacija. Dogovorena je zajednička promocija turizma i turističke ponude cijele države, kao i izrada visokokvalitetne mape Bosne i Hercegovine sa turističkim atrakcijama na cijeloj teritoriji - saopćeno je iz TZKS.\nOvom sastanku su, uz domaćine iz Turističke zajednice Kantona Sarajevo, prisustvovali predstavnici turističkih zajednica Tuzlanskog i Srednjobosanskog kantona/Kantona Srednja Bosna, Turističke zajednice Grada Bihaća i Grada Tuzle, Turističke organizacije Republike Srpske, turističkih organizacija Trebinja i Pala, te predstavnici Ministarstva vanjske trgovine i ekonomskih odnosa BiH, predstavnici udruženja 'Kupujmo domaće', kao i inicijative Odmori u BiH.\nDogovoreno je da se ovakva praksa okupljanja predstavnika turističkih zajednica i organizacija iz cijele Bosne i Hercegovine nastavi i ubuduće, a naredni sastanak održat će se u Tuzli.


"Preventivno pozorištance", još jedan uspešan projekat Crvenog krsta Pančevo - ePancevo\nCrvenom krstu Pančevo, na Konkursu Ministarstva kulture i informisanja za finansiranje i sufinansiranje projekata u oblasti kulturnih delatnosti dece i za decu i mlade, opredeljena su sredstva za sufinansiranje projekta Preventivno pozorištance.\n“Realizacija ovog projekta za nas je predstavljala veliko iskustvo i unapređenje programa Borba protiv trgovine ljudima koji Crveni krst Pančevo sprovodi dugi niz godina. Pored toga što smo kao organizacija inovatori na ovom programu, ostvarujemo odličnu saradnju sa lokalnom zajednicom u okviru Lokalnog tima za borbu protiv trgovine ljudima”, kaže Milica Todorović sekretar CK Pančevo.\nNjihovi volonteri i volonterke su, u okviru ovog projekta, stekli znanja koja će im koristiti u daljem radu, kako na ovom tako i na drugim programima koje sprovode.\n“Sigurni smo da će sinergija pozorišnog izraza i preventivnog rada biti dobro prihvaćen od strane dece. Izrada lutaka i pripreme za izvođenje edukativne predstave za nas su još jedna prilika da se usavršavamo kako bi na interaktivan i pristupaćan način, u skladu sa uzrastom, prenosili svoja znanja najosetljivijim grupama i najvrednijem što svaka zemlja ima, a to su naša deca i mladi”, kaže Todorović.\nCrveni krst Pančevo poziva građane da proprate premijerno izvođenje njihove lutkarske predstave za decu “Preventivno pozorištance”, u Kulturnom centru Pančeva, u ponedeljak 18. oktobra, od 11 časova.\n“U ime grada Pančeva i Lokalnog tima za borbu protiv trgovine ljudima ovom događaju će prisusutvovati koordinator tima, gradski većnik Milenko Čučković. Radi trenutne epidemiološke situacije i bezbednosti svih učesnika na samom događaju će se primenjivate mere zaštite, kaže Todorović.


Povratak „Zaboravljenog“: Čeka li Grčku novi politički lom - Sputnjik Srbija\n10:35 16 April 2021\n20:06 31.05.2019 Preuzmite kraći link\nBivši grčki ministar finansija Janis Varufakis, čija je stranka MeRA25 izgubila mesto u Evropskom parlamentu (EP), koje je prvobitno osvojila, najavio je učešće na nacionalnim izborima u Grčkoj, koji bi trebalo da se održe 7. jula.\nNakon prebrojanih 98 odsto glasova u Grčkoj, ispostavilo se da kandidat MeRA25, grčke stranke koja je deo Varufakisovog opšteevropskog pokreta Demokratija u Evropi 2025. (DiEM25), nije uspeo da uđe u EP. Umesto njega, to mesto pripalo je kandidatu Nove demokratije.\nU postu na Tviteru, bivši grčki ministar finansija je objavio da „MeRA25 nije izgubila ništa“ i istakao da „smo zaradili pravo da krenemo napred i pozovemo na široko političko okupljanje progresivnih građana“.\nSlično je Varufakis govorio i na konferenciji za medije. Gubitak na evropskim izborima neće ga zaustaviti, a odluka da učestvuje na izborima u Grčkoj je konačna, rekao je novinarima.\n„Spreman sam na sledeći korak, jer na kraju krajeva, ne mogu da budem nezadovoljan činjenicom da je MeRA25 na evropskim izborima osvojila tri odsto glasova i da je samo malo nedostajalo do cenzusa“, rekao je on.\nVarufakis će na nacionalne izbore izaći u koaliciji sa partijom „Sloboda slobodi“, koju predvodi Zoi Konstantinopulu, takođe disident iz redova vladajuće Sirize.\nZoi Konstantinopulu se u počecima Sirizine vladavine Grčkom nalazila na čelu Parlamenta (Areopaga), ali je zbog neslaganja sa premijerom Ciprasom i oštrih kritika upućenih na njen rad napustila Sirizu i osnovala „Slobodu slobodi“, koja je na evropskim izborima osvojila 88.000 glasova.\nPojava Janisa Varufakisa na grčkoj političkoj sceni veliko je iznenađenje, kaže dopisnik grčke televizije ERT u Srbiji Nikos Pelpas, a relativno dobar rezultat koji je njegova partija ostvarila na evropskim izborima otvara mogućnost da će uspeti da uđe u Parlament Grčke nakon izbora 7. jula.\n„Interesantno je da su mediji potpuno zaboravili na njega, bio je isključen iz svih termina koje daju partijama i uprkos tome uspeo je da dobije glasove skoro tri odsto glasova biračkog tela. Varufakis predstavlja i privlači one glasače koji smatraju da Grčka treba da se vrati onim principima koje su Siriza i Cipras promovisali 2015. godine — reći ne MMF-u, odbaciti politiku štednje i neoliberalna rešenja i pregovarati o spoljašnjem dugu sa ciljem da se spasu država i narod, a ne banke“, objašnjava Pelpas.\nTo prema Pelpasovim rečima, znači da Varufakis privlači razočarane glasače Sirize.\n„Mislim da sa koalicijama koje će napraviti u predizbornom periodu, pre svega sa bivšom predsednicom Parlamenta Zoi Konstantinopulu, može da dobije više od tri odsto i da uđe u Parlament, čak možda i sa deset poslanika, što samo po sebi predstavlja mogućnost da postane jedna ozbiljna politička opcija u Parlamentu Grčke“, konstatuje Pelpas.\nIpak, i pored svih dobrih izgleda da uđe u Areopag i čak da osvoji desetak mandata, Varufakisov postizborni koalicioni potencijal nije veliki i Pelpas smatra da on neće moći da postane deo nove Vlade Grčke — jedina mogućnost je saradnja sa Sirizom, ali to bi, prema Pelpasovim rečima, dovelo do sukoba sa poveriocima.\nSamim ulaskom u Areopag, Varufakisova politička snaga biće povećana, kaže naš sagovornik. Inače Grčku očekuje veoma zanimljivo političko leto. Drugi krug lokalnih izbora zakazan je za 2. jun, a vanredni parlamentarni izbori očekuju se, po svemu sudeći, 7. jula.\nPremijer Cipras zatražio je od predsednika Grčke da za taj dan zakaže izbore, jer je njegova Siriza poražena na evropskim izborima od opozicione Nove demokratije, koju predvodi izdanak dinastije Venizelos-Micotakis, Kirjakos Micotakis.\nKako sada stoje stvari, u istraživanjima javnog mnenja Micotakisova Nova demokratija prednjači po potencijalnom broju osvojenih glasova, ali ni ona neće osvojiti dovoljan broj poslanika da sama formira Vladu.\nVarufakis se vraća u politiku na evropskom nivou\ndisident, vladavina, Siriza, partija, najava, Varufakis, vanredni izbori, parlamentarni izbori, parlament, izbori, koalicija, Varufakis najavio učešće na izborima u Grčkoj, MeRA25, Zoi Konstantinopulu, Kirjakos Micotakis, Janis Varufakis, Grčka


Srpska industrija voćnih sokova doprinosi suficitu u izvozu - Bizlife.rs\nSrpska industrija voćnih sokova doprinosi suficitu u izvozu\n20:16 Beograd, 05.12.2011.\nProfesor Poljoprivrednog fakulteta u Zemunu Miladin Ševarlić izjavio je danas da je srpska industrija voćnih sokova za 10 meseci ove godine izvezla više od 14 miliona litara voćnih sokova i ostvarila oko 40 miliona dolara eksportnog prihoda.\nŠevarlić je precizirao, u izjavi Tanjugu, da je pri tome ostvaren suficit od pet miliona litara voćnih sokova u spoljnotrgovinskoj razmeni, odnosno pozitivan bilans u robnoj razmeni proizvoda ove robne grupe je oko 23 miliona dolara.\n“Na taj način industrija voćnih sokova je proizvodima viših faza prerade koji su cenovno daleko profitabilniji doprinela poboljšanju spoljnotrgovinskog bilansa srpske poljoprivrede i prehrambene industrije”, istakao je Ševarlić.\nSrpski proizvođači izvoze voćni sok na tržišta zemalja Zone slobodne trgovine u Centralnoj Evropi (CEFTA) i Evropske unije (EU) po prosečnoj ceni od 2,72 dolara po litru.\nRazlika od 23 miliona dolara nastala je, pre svega, zato što u strukturi izvoza proizvođači iz Srbije imaju dominantno učešće najkvalietnijih voćnih sokova i nektara koji ostvaruju prosečnu cenu i iznad četiri dolara po litru, u zavisnosti od veličine pakovanja i kategorije voćnog napitka, precizirao je Ševarlić.\nŠevarlić je naglasio da se posle neznatnog pada zbog ekonomske krize u potrošnji voćnih sokova, tržište Srbije oporavlja i ponovo dostiže nivo proizvodnje od 300 miliona litara na godišnjem nivou.\nPri tome je veoma interesantno da 16 odsto potrošača u Srbiji pije voćne sokove svakog dana, 14 odsto četiri do šest puta nedeljno, i 36 odsto dva do tri puta nedeljno, što znači da u strukturi ishrane srpskog stanovništva značajno učestvuju i voćni sokovi, naveo je profesor.\nŠevarlić je posebno naglasio da, za razliku od drugih zemalja, u strukturi potrošnje voćnih napitaka u Srbiji, dominira potrošnja nektara i voćnih sokova, dok su značajno manje zastupljena osvežavajuća bezalkoholna pića.\nTakođe, u domaćoj ponudi dominiraju litarska pakovanja, kada se radi o voćnim sokovima, porodična pakovanja veća od litra kada se radi o nektarima, a kada se radi o voćnim napicima dominiraju porciona pakovanja za jednokratnu upotrebu, rekao je Šefarlić.\nŠevarlić je ukazao i da u strukturi potrošnje voćnih sokova na srpskom tržištu dominira multivitamin, iza koga sledi jabuka, “po kojoj smo mi inače prepoznatljivi na tržištu voćnih sokova, a tek na trećem mestu, što je kuriozitet u odnosu na potrošnju u drugim zemljama, je pomorandža”.\nProfesor Ševarlić ističe da srpsko tržište voćnih sokova, nektara i osvežavajućih napitaka vredi više od 350 miliona evra i veoma je respektabilno među zemljama jugoistočne Evrope.\n“Istovremeno, srpska industrija voćnih sokova je jedna od najprepoznatljivijih u ovom delu Evrope i izvozno najviše prisutna, ne samo na tržištima zemalja CEFTA, nego i van tržišta tih zemalja”, napomenuo je on.\nŠevarlić je ukazao i na činjenicu da je srpska industrija voćnih sokova, preko Udruženja proizvođača voćnih sokova, postala prva poslovna asocijacija u zemlji koja je primljena u članstvo Evropske asocijacije proizvođača voćnih sokova i po tom osnovu učestvuje na njenim zasedanjima.\nKvalitet voćnih sokova, po Ševarliću, domaći proizvođači prilagođavaju standardima evropskih potrošača i evropskog tržišta\nTo je značajno ne samo za proizvođače koji izvoze, već i za stanovnike Srbije budući da svi koji izvoze na evropsko tržište moraju da prvo uvedu taj kvalitet voćnih sokova za domaće potrošače, a tek potom i za potrošače na tržištu EU, objasnio je profesor.\nŠevarlić je istakao i da, ukoliko bi Srbija na barem 30 odsto neobrađenih oranica, koje danas prema statistici iznose oko 250.000 hektara, investirala i podigla zasade, mogla bi da zameni i potisnei italijanski deo Tirola na tržištu svežeg voća.\nProfesor Ševarlić je apelovao na Ministarstvo poljoprivrede i trgovine da izađe u susret industriji voćnih sokova i predloži da carinske stope na uvoz koncentrisanih voćnih sokova od agruma, kao sirovine, pre svega od pomorandže, budu smanjene sa 20 na pet odsto\nTolika je carinska stopa na uvoz tih koncentrisanih voćnih sokova u svim susednim zemljama.\nekonomija izvoz Srbija


Slučajem Radoice Milosavljevića baviće se i REM - Društvo - Dnevni list Danas\nPočetna » Društvo » Slučajem Radoice Milosavljevića baviće se i REM\nMinistarstvo privrede i Regulatorno telo za elektronske medije sprovešće kontrolu poslovanja u medijima koje je kupio kruševački biznismen\nSlučajem Radoice Milosavljevića baviće se i REM\nČeka se odluka i Komisije za kontrolu izvršenja obaveza kupca iz zaključenih ugovora u postupku privatizacije\nV. Jeremić08.09.2016. 14:00\nSlučajem medija koje je prošle godine privatizovao kruševački biznismen Radoica Milosavljević baviće se Komisija za kontrolu izvršenja obaveza kupca iz zaključenih ugovora u postupku privatizacije, saznaje Danas iz Ministarstva privrede.\nU ovom Ministarstvu nam je rečeno i da će se oni obratiti Regulatornom telu za elektronske medije (REM), koje kontroliše obaveze obezbeđivanja kontinuiteta poslovanja u privatizovanim medijima.\nNakon što Ministarstvo privrede i REM sprovedu kontrolu poslovanja u medijima koje je kupio Milosavljević, ovaj državni organ će, kako su naveli, obavestiti javnost.\n„Nastojanje Ministarstva privrede je da postupak privatizacije u ovom, ali i drugim slučajevima, bude uspešno okončan i da prava zaposlenih u skladu sa ugovorom, budu ostvarena“, stoji u odgovoru Ministarstva. Reakcija Ministarstva privrede usledila je više od nedelju dana nakon apela novinarskih udruženja i brojnih zahteva novinara Danasa.\nKako je naš list već pisao, četiri od osam medija koje je prošle godine u postupku privatizacije kupio biznismen Radoica Milosavljević su delimično ili potpuno prestala da emituju program. Kako postoji osnovana sumnja da kruševački biznismen ne poštuje odredbe kupoprodajnih ugovora, novinarska udruženja su apelovala na nadležne organe da reaguju.\nIz Udruženja novinara Srbije podsećaju da ugovor o privatizaciji obavezuje kupca da minimum dve godine isplaćuje zarade zaposlenima, ulaže u osnovna sredstva kupljenog medija, kao i da najmanje pet godina obavlja informativnu delatnost. „Svaku od ovih ugovornih obaveza Milosavljević je u slučaju četiri medija prekršio“, navode u UNS-u.\nCentar za informisanje Novi Kneževac u okviru koga su poslovale Novokneževačke novine i kablovski TV kanal ugašen je krajem prošle godine. Milosavljević se u svom mediju nikada nije pojavio, a svih sedmoro zaposlenih je uzelo otpremnine pre privatizacije.\nRTV Brus koji je Milosavljević takođe preuzeo bez ljudi ugašen je početkom maja. Četvoro radnika koje je angažovao krajem prošle godine napustilo je ovu medijsku kuću u aprilu jer za pet meseci rada nisu bili plaćeni.\nTV Požega od 1. septembra prestala da emituje program. Kako je UNS-u rekla direktorka Snežana Dragojlović, zaposleni nisu uspeli da stupe u kontakt sa Milosavljevićem iako će mu 18. septembra, dva meseca nakon što su primili poslednju platu, država blokirati račun zbog neplaćenih doprinosa.\n„Nezavisno udruženje novinara Srbije (NUNS) zahteva od Regulatornog tela za elektronske medije (REM) da proveri da li svi mediji, a posebno Radio-televizija Kragujevac i RTV Požega, koje je kupio Radoica Milosavljević, održavaju kontinuitet u proizvodnji medijskih sadržaja. REM je dužan da sačini takav izveštaj i da ga dostavi Ministarstvu privrede koje na osnovu toga procenjuje da li Milosavljević poštuje uslove iz kupoprodajnog ugovora“, navode u NUNS-u.\nNUNS za mere nadležnih\nNUNS je pozvao Ministarstvo privrede da na vreme preduzme adekvatne mere ukoliko se utvrdi da Radoica Milosavljević ne poštuje kupoprodajne ugovore i zaštiti zaposlene u ovim medijskim kućama. „Ukoliko vlast bude ćutke posmatrala kako se gase mediji koje je ovaj ‘kontroverzni biznismen’ pokupovao, ispostaviće se da je tačna teza da je proces privatizacije poslužio vladajućoj stranci samo da obezbedi sebi podršku u predizbornom periodu“, piše NUNS.


Erdogan radi na diplomatskom rešenju krize s Katarom\nUtorak , 2017-06-06 | 11:28:30\nPredsednik Turske Redžep Tajip Erdogan, blizak saveznik Katara, saopštio je danas da je preduzeo "diplomatske napore" za rešavanje novonastale krize izmedju Katara i drugih arapskih zemalja, na čelu sa Saudijskom Arabijom.\n"Erdogan je uložio diplomatske napore u rešavanje spora izmedju prijatelja i braće, u duhu svetog meseca Ramazana", izjavio je porparol Predsedništva Turske Ibrahim Kalim.\nOn je rekao da je Turska spremna da narednih dana i nedelja radi na rešavanju krize, apelujući na zemlje Zaliva da sve "probleme reše putem pregovora, dijaloga i komunikacije".\nKako je javila turska državna agencija Anadolija, Erdogan je juče razgovarao s katarskim emirom, šeikom Tamimom ben Hamadom al Tanijem, sa saudijskim kraljem Salmanom, s kuvajtskim emirom, sa šeikom Sabahom al Ahmadom al Sabahom, kao i s predsednikom Rusije Vladimirom Putinom.\nSaudijska Arabija i pet njenih saveznika, medju kojima i Egipat, prekinuli su u ponedeljak diplomatske odnose s Katarom i izo9lovali ga saobraćajno i ekonomski, optužujući taj mali emirat za podršku terorizmu.\nTurska, koja ima dobre odnose sa svim zemljama Zaliva, često je, kao i Katar, na meti kritike da podržava razne grupe povezane sa islamističkim Muslimanskim bratstvom u Egiptu i drugim arapskim zemljama.


“Beka i Peka” Radanova dika - jugsport.net\nLebane: Može jedan fudbalski kolektiv da ima u svojim redovima vrhunske fudbalera za taj rang takmičenja, kao i Upravu kluba koja funkcioniše besprekorno, ali ako nema pravog domaćina u svojim protorijama, koji brine o njihovom izgledu, onda nije pravi fudbalski koletkiv. Jedan takav primer je u FK Radanu iz Lebana člana Srpske lige istok koji u svojim klupski protorijama ima dva vrsna ekonoma koji brinu kako u službenim prostorijama tako i konpletnoj infrasturtzuri ovog uzornog fudbalskog koletiva sa prostora takozvane „ južne pruge“. U klubu su preko pet godina a reč je o Slađani Stojković –„ Beka“ i Predragu Nikoliću-„ Peka“ koji su sa prvom dika ovog kluba. Uvek su na vreme na svojim poslovnim zadacima. Takođe imaju odličnu komunikaciju sa Upravom kluba, kao i sa svim fudblerima svih uzrasnih kategorija od petliće pa sve do same seniore. O svom radu u FK Radanu Slađana Stojković popularna“Beka“ kaže:\nU klubu sam oko pet godina, kolega Peka je nešto počeo sa radom ranije i kada sam došla on je bio već upućen u sve poslove koje zahteva jedan ekonom kluba. Postigli smo dogovor da svaki radi svoj deo posla, ali da ipak jedan drugom priteknemo u pomoć kada za to ustreba. Trudim se da makismalno obavljam poslove koje od mene zahteva ovaj posao koijm sam se posvetila. Svi igrači naročito oni najstariji senori imaju jedan korektan odnos prema meni i poštuju me, što im ja uzvrćam svojim ljubaznošću. Tako da kada dođu u naše prostorije na treningu ili utakmici osećaju slobodno i taj odnos želim da tako ostane. Radujem se svakoj pobedi Radana i isto tugujem kad smo poraženi. Što se tiče uprave kluba pohvalila bih sve posebno predsednika Nebojšu Stankovića .\nJer od kako je on došao u klubu nikada nisam ostala da ne primim lični dohodak koji mi pripada, jer od toga hranim svoju porodicu. Posebno sada u ovom teškom vremenu kada nas je zadesila ova Korona a počeli smo sa pripremama moramo svi da vodimo računa pre svega o higijeni kako bismo sačuvali svoje zdravlje.\nNešto stariji po stažu moglo bi se reći „šef“ ekipe je Predag Nikolić-Peka koji takođe svoj deo posla obavlja besprekorno. Njegov veći udeo u poslu je održavanje dva fudbalska terene , koja su u ovom trenutku pravbi „zeleni tepih“ za šta treba uložiti dosta truda u održavanju. O svom poslu Nikolić kaže:\nSa kolegenicom Slađanom se zaista slaženo dobro, nemamo nikad nikakav konflikt tokom posla kojeg obavljamo. Radimo sve po dogovoru. Svakog dana se dogovaramo šta nam predstoji sutra. I tu nikad dosad nije bilo problema.Kada nemam obaveze oko terene pomažem joj u poslu i sve zajednički postižemo na vreme. Sadašnja uprava kluba zaslužuje da sve damo od sebe I sve poslove potignemo na vreme , jer nas makismalno uvažavaju I kao radnike I pre svega ljude u ovom klubu.\nNa kraju pitali smo prvog čoveka kluba predsednika Nebojšu Stankovića dali je zadovoljan radom ekonoma u FK Radan bi je kratak I jasan.\nTakve ekonome koje mi imao poželeo bi svaki fudbalski koletiv u Srbiji, jer zasita nemam nikakve primedbe na njihov rad. Mojim dolaskom u klubu iskazali su jednu dozu nezdovoljstva od predhodne uprave kluba. Ali smo se brzo dogovorili, postignut je jedan konpromis I ja sam prezadovoljan njihovim dosadašnjim radom, ma da mnogo veću komunikaciju imaju sa sportskim direktorom Draganom Momirovićem I prema onome što dobijam izveštaj od njega I ja lično vidim njihov zasdašnji rad je po mojoj oceni za naveću ocenu bio je jasan Stanković.


Kuburović: Uskoro novi Zakon o sprečavanju korupcije - Društvo - Dnevni list Danas\nPočetna » Društvo » Kuburović: Uskoro novi Zakon o sprečavanju korupcije\nKuburović: Uskoro novi Zakon o sprečavanju korupcije\nMinistarka pravde Nela Kuburović sastala se danas na, marginama dvodnevne Konferencije „Primena mehanizama prevencije korupcije“, sa ekspertom za korupciju OEBS-a profesorkom Paolom Severino sa kojom je razgovarala o merama koje Srbija preduzima u borbi protiv korupcije.\n0Piše: Danas Online 14. decembra 2018. 15.24 Izmenjeno: 16.51\nUzimajući u obzir da je profesorka Severino svoju prestižnu karijeru ostvarila u Italiji u oblasti prevencije i borbe protiv korupcije, kao i da je pomenuta konferencija organizovana uz podršku OEBS-a i Ambasade Italije u Srbiji, ministarka Kuburović je istakla da Srbija i Italija imaju intezivnu i blisku saradnju kada je pravosuđe i borba protiv korupcije u pitanju. Ona je navela da su dva ministra pravde Srbije i Italije pre oko dve godine potpisali nove bilateralne ugovore čiji je cilj ubrzanje razmene podataka za krivična dela korupcije i organizovanog kriminala.\nKuburović je podsetila da su srpsko Ministarstvo pravde i italijanska Finansijska policije prošle godine potpisale Memorandum o saradnji, koji predviđa stručnu obuku srpskih tužilaca i policajaca u Italiji, u oblasti borbe protiv korupcije i finansijskog kriminala. Kuburović je dodala da neposredna saradnja postoji i između tužilaštava dve države, koja podrazumeve i zajedničke istražne timove.\nSeverino je ukazala da su regionalni pristup u i međunarodna ekspertiza od velikog značaja za efikasnu borbu protiv korupcije. Ona je naglasila da je i sama Italija imala velikih problema sa korupcijom, te je jednaku pažnju posvetila uspostavljanju i represivnih i preventivnih mehanizama u borbi protiv korupcije i kriminala.\nSeverino je pozdravila nedavno usvajanje Zakona o lobiranju u Srbiji, ukazavši da takav zakon u Italiji ne postoji, i da se Srbija može da bude dobar primer, na koji njena država može da se ugleda. Ona je naglasila da borba protiv korupcije mora da se kontinuirano unapređuje i menja u skladu sa promenama u društvu.\nMinistarka Kuburović je ukazala da Srbija jednaku pažnju posvećuje i preventivnim i represivnim merama i podsetila da je usvojen set antikoruprivnih mera, koje su državnim organima dale potrebne kapacitete da se bore protiv kriminala i korupcije. Ona je navela da sad postoje specijalizovane sudije i tužioci za borbu protiv korupcije, što je jedan od preduslova da postoji više čvrstih optužnica, a samim tim i više osuđujućih presuda.\nGovoreći o preventivnim merama, Kuburović je rekla da će se ukoro u proceduri naći i novi Zakon o sprečavanju korupcije (novi naziv za Zakon Agenciji za borbu protiv korupcije), čiji se tekst nacrta trenutno usaglašava sa preporukama GREKO eksperta. Ona je ukala da će ovaj zakon zajedno sa Zakonom o lobiranju značajno proširiti ovlašćenja i ojačati kapacitete Agencije za borbu protiv korupcije.\nKuburović i Severino su se saglasile da je razmena iskustva i dobrih praksi od velikog značaja za borbu protvi korupcije i kriminala i ocenile da podrša Italije i Srbije jedna drugoj, ne izostaje ni u ovoj oblasti.\nNa sastanku je istaknuta i nedvosmislene podrška Italije Srbiji u procesu evrointegracija.\nSastanku su prisustvovali i šef Misije OEBS-a u Srbiji Andrea Oricio, kao i ambasador Italije u Srbiji Nj.E. Karlo Lo Kašo.\nItalija, Korupcija, ministartvo pravde, OEBSBeograd


RTS :: Ipsos: Građani veruju zdravstvenim radnicima, nema homogenog stava o protestu\nKoronavirus u Srbiji Ipsos: Građani veruju zdravstvenim radnicima, nema homogenog stava o protestu\nsreda, 15. jul 2020, 19:05 -> 20:38\nIpsos: Građani veruju zdravstvenim radnicima, nema homogenog stava o protestu\nViše od 60 odsto građana veruje zdravstvenim radnicima u vezi sa koronavirusom, dok je podrška Kriznom štabu nešto niža, pokazalo je istraživanje Ipsosa. Kada je reč o protestima građana, ispitanici nemaju homogen stav o razlozima okupljanja.\n"Jedna od važnih stvari je bila zabrinutost ili strah građana da će oni biti zaraženi ili neko od članova njihove porodice koronavirusom", kazao je Uljarević gostujući u emisiji Oko magazin.\nRekao je da je u aprilu bilo oko 78 odsto ljudi koji su govorili da su veoma ili umereno zabrinuti da će oni lično biti zaraženi ili članovi njihove porodice.\n"Sada kada smo ponovili to isto pitanje na istom uzorku, dobili smo identičan procenat – 70 posto ljudi je i dalje zabrinuto, ali videli smo jednu bitnu promenu. Struktura brige se promenila. U aprilu smo imali nekih 34 posto ljudi koji su govorili da su veoma zabrinuti, sada ih je 12 procentnih poena više, odnosno 46 posto ljudi kaže da su veoma zabrinuti da mogu biti zaraženi koronom, ili oni ili članovi njihove porodice", istakao je Uljarević.\nPoverenje u medicinske radnike ima 61 odsto građana\n"Tokom tog perioda koji smo mi pratili, poverenje u zdravstvene radnike je poraslo na 74 odsto, a nepoverenje je palo na sedam odsto. Sad kad smo ponovili to isto pitanje u ovom talasu, dobili smo 67 odsto ljudi da veruje, a 11 posto da ne veruje", naglasio je Uljarević.\n"Mi, nažalost, nismo merili poverenje u Krizni štab u prvom talasu, tako da ne mogu da govorim da li je ono sad manje ili veće, ali mogu da vam kažem iz našeg drugog istraživanja gde mi merimo utisak o institucijama. Vojska je broj jedan sa 64 posto pozitivnih", kazao je Uljarević i dodao da se na drugom mestu nalazi predsednik Republike sa 59 procenata.\nMarko Uljarević je rekao da je u prvom talasu generalna podrška restriktivnim merama bila više od 90 procenata i da su naišli na kritike kako toliko visoka podrška nije moguća.\n"Mi smo tada imali visoku podršku merama policijskog časa. Oko 70 procenata, išla je jako visoko. Sada ta podrška zatvaranju je značajno manja. Ona se kreće oko 50 posto", naveo je Uljarević.\nNema homogenosti u stavovima prema protestu\nGovoreći o protestima, Uljarević je naglasio da je za građane Srbije karakteristično da nemaju homogenost u stavovima prema protestu.\n"Kao razloge protesta, tu imate sijaset različitih ideja koje idu od toga da se promeni vlast, da smenimo Vučića, imamo da smenimo Krizni štab, Kosovo, 5G", rekao je Uljarević i dodao da su ispitanici naveli više od 17 različitih odgovora o razlozima protesta građana.\nNaglašava da su stavovi građana šaroliki i da se čini da je teško da se jedan deo javnosti okupi oko jedne ideje za koju bi se dobila šira podrška.\n"Ono što oni vide najčešće jeste da su usmereni protiv vlasti, drugo što vide je da su usmereni, jedan deo je samim tim protiv Kriznog štaba. Onda imate Kosovo, pa imate jedan deo građana koji su generalno nezadovoljni", istakao je Uljarević.\nDodao je da oko 23 odsto građana koji su učestvovali u anketi smatra da su protesti građana bili spontani, a oko 46 odsto ispitanika veruje da su demonstracije organizovane od samog početka. Četvrtina ispitanih smatra, kako kaže Uljarević, da su protesti počeli spontano, a da ih je kasnije preuzeo neko.\n"Građani najčešće odgovornost za organizaciju alociraju na opoziciju, zatim slede strane službe i onda su na trećem mestu sa nekih 15-16 odsto desničarske i ekstremističke grupe", istakao je Uljarević i dodao da postoji mali procenat koji smatra da je proteste organizovala vlast.\nKada je reč o intervenciji policije tokom protesta, Uljarević je naveo da je jedna trećina ispitanika ocenila da je policija upotrebila prekomernu silu, jedna trećina smatra da je policija reagovala u skladu sa ovlašćenjima, dok je 27 procenata ocenilo da je policija trebalo interveniše odlučnije i jače u zaštiti institucija.\nNema promene u podršci SNS-u, opala podrška SPS-u\nUljarević je naveo da se posle protesta podrška SNS-u nije promenila, ali da je podrška SPS-u uprkos visokom ličnom rejtingu Ivice Dačića opala.\nDodao je da se rejting Saveza za Srbiju nalazi na oko šest procenata, dok stranka Aleksandra Šapića ima podršku od oko pet odsto.\nGovoreći o listama koje nisu prešle cenzus na izborima, Uljarević je naveo da ovim listama nije porasla podrška.\n"Meni se čini da nema nekih bitnijih promena. Ono što smo imali pre izbora, imamo i sad. Imamo listu oko Aleksandra Vučića koja je jaka, imamo tu blagu promenu za SPS. Imamo rast Šapića", kazao je Uljarević i dodao je da bi trebalo sačekati i videti na koji način će biti organizovan politički život.\nSimptome kovida ima 36 povratnika sa letovanja, Kon otkriva da li će mere biti pooštrene\n12° C 10° C 12° C 8° C 10° C 1° C


Uručena glavna nagrada za korisnike Super Nova kartica Nove banke – BiGportal.ba\nNova banka je u saradnji sa kompanijom Mastercard, u periodu od 2.5. do 30.07.2018. godine, organizovala nagradnu igru za sve korisnike Super Nova debitnih i kreditnih kartica.\nSvakom transakcijom plaćanja Super Nova karticama, u iznosu većem od 19,99 KM, korisnici kartica ostvarili su pravo učešća u nagradnoj igri.\n„Nova banka iz godine u godinu bilježi značajan rast korisnika platnih kartica, kao i rezultata po svim segmentima poslovanja, te je nagradna igra koju smo organizovali zajedno sa kompanijom Mastercard samo jedan od načina kojim želimo da nagradimo lojalnost i povjerenje korisnika naših usluga. I u narednom periodu planiramo uvođenje novih, kao i dalje razvijanje već postojećih savremenih bankarskih usluga, kako iz segmenta kartičarstva tako i u drugim područjima, zahvaljujući kojima ćemo klijentima ponuditi dodatne pogodnosti i prednosti u korištenju naših usluga. Srećnoj dobitnici Ognjenki Simović iz Foče čestitamo na osvojenoj nagradi i želimo joj mnogo srećno i sigurno pređenih kilometara sa Toyotom Aygo“ izjavio je dr Milan Radović, predsjednik Uprave Nove banke


Premijerka: Rast srpskog BDP-a do kraja godine premašuje četiri odsto | Nova Ekonomija\nRast bruto domaćeg proizvoda (BDP) Srbije do kraja godine premašiće četiri odsto, izjavila je premijerka Srbije Ana Brnabić na konferenciji Organizacije za ekonomsku saradnju i razvoj u Parizu.\n"U prvoj polovini ove godine rast BDP-a Srbije bio je 4,8 odsto. Iako je projektovani rast za 2018. godinu bio 3,5 odsto, sada je verovatnije da ćemo čak premašiti rast od četiri odsto do kraja godine", rekla je Brnabić.\nOna je istakla da je Srbija pre samo pet godina bila blizu proglašenja nesolventnosti, ali da je to izbegnuto uz, kako je rekla, veliki napor tadašnjeg premijera, a sadašnjeg predsjednika Srbije Aleksandra Vučića, a uz podršku Međunarodnog monetarnog fonda.\n"Uspeli smo da stabilizujemo javne finansije, da povećamo budžetski suficit drugu godinu zaredom, smanjimo javni dug, koji je trenutno ispod 60 odsto BDP-a, ispod kriterijuma iz Mastrihta", navela je Brnabić.\nOna je naglasila da je Srbija prošle godine privukla 2,6 milijardi direktnih stranih investicija, "više nego ostatak regiona zajedno", a prepolovljena je i stopa nezaposlenosti, koja je sada ispod 12 odsto, a bila je iznad 24 procenta.\nBrnabić je ocenila da je Srbija zaslužila titulu svetskog lidera u privlačenju stranih direktnih investicija, prema rang-listi "Fajnešnel tajmsa", kao i u reformama u jugoistočnoj Evropi po rang listi Svetske banke.\nMinistarstvo: Najveći rast BDP-a zabeležen u sektoru građevinarstva\nOvogodišnji dobar rod kukuruza podstiče rast BDP-a\nStamenković: Srbija ne može da ostvari rast BDP-a iznad četiri odsto\nErste procenjuje rast BDP-a 3,5 odsto i ubrzanje inflacije\nJavni dug Srbije 55,9 odsto BDP-a


Zabeležio debi u Zvezdi i odmah pokazao potencijal! - Sportske.net\nMladi fudbaler bio jedan od najboljih na terenu u pobedi Crvene zvezde.\nBoaći servirao "osvetu" golmanu Mačve!Zvezda se mučila, "delije" digle glas! (TVITOVI)Kup Srbije - Boaći od tragičara do heroja, Zvezda u četvrtfinalu!Poluvreme - Uspavanka na Marakani, "delije" oduševljene igrom debitanta! (TVITOVI)Milojević odmara ključne igrače pred Bajern, Zvezda dobija novog debitanta! (SASTAVI)\nCrvena zvezda je savladala Mačvu sa 1:0, a jedan od najboljih na terenu bio je Veljko Nikolić, mladi 20-godišnji vezni fudbaler koji je utakmicu počeo, ali je izašao nakon 60 minuta.\nOn je iznudio i penal, a imao je nekoliko sjajnih rešenja.\n"Presrećan sam zbog debija. Siguran sam da bih nastupio i ranije, ali me omela povreda koju sam zadobio tokom leta. Drago mi je što sam dobro odigrao, zadovoljan sam kako je to izgledalo i nadam se da ću tako nastaviti. Milojević se dvoumio koju poziciju da igram, odlučio se za „desetku“ i mislim da je upravo to mesto na terenu koje mi najviše odgovara. Pred utakmicu mi je rekao da budem opušten i da dam sve od sebe", kaže Veljko Nikolić.\nIstakao je svoje zadovoljstvo utakmicom.\n"Bilo je par lepih poteza i dodavanja, tako da mogu da kažem da sam zadovoljan za prvi put. Međutim, to je samo početak, siguran sam da ću iz utakmice u utakmicu biti sve bolji. Pamtiću debi sigurno ceo život, bila mi je izuzetna čast. San mi je da odradim ceo ugovor u Crvenoj zvezdi, imam veliku želju da ostavim dublji trag, a onda da se oprobam u inostranstvu", ističe mladić.\nDa li je realno poređenje sa Marinom?\n"Drago mi je da me porede sa Marko Marinom, on je veliki igrač. Trudiću se da radim što više kako bih došao do tog nivoa na kome je on i kako bi me navijači upamtili. Nisam još uvek potpuno spreman, imao sam operaciju letos. Za sad sam odigrao oko šezdeset minuta to je za početak sasvim dovoljno, plan je da postepeno povećavamo minutažu. Srećan sam što sam uspeo da kupim publiku nekim potezima, nadam se da će mi za nekoliko godina ceo stadion aplaudirati. Bila bi mi velika čast da zaigram i u Ligi šampiona. Trudiću se da na treninzima dajem sto posto a na treneru je da odluči ko će igrati", kaže Veljko Nikolić.


Šta se menja u izbornim pravilima u Srbiji - Demostat - Dnevni list Danas\nPočetna » Vesti » Politika » Demostat » Šta se menja u izbornim pravilima u Srbiji\nDemostat-Snežana Čelić30.11.2021. 14:49\nMinistarstvo je pozvalo predstavnike državnih organa, organa autonomne pokrajine i organa jedinica lokalne samouprave, predstavnike akademske i stručne javnosti, kao i druga zainteresovana lica, da se upoznaju sa tekstovima predložena tri radna oblika zakona i da daju svoje predloge, primedbe i sugestije do 13. decembra 2021. Neobično je da se ovako važni akti donose samo nekoliko meseci pre najavljenih izbora koji će se, po svemu sudeći, održati 3. aprila 2022.\nSmisao Javne rasprave je da deluje preventivno u borbi protiv korupije, kako bi se ograničio neprimereni uticaj pojedinaca i grupa koje na osnovu ličnih kontakata, uticaja ili novca mogu delovati na izradu propisa.\nUčešće javnosti trebalo bi da ima ključnu ulogu u povećanju transparentnosti rada i odgovornosti političara. Sporazum o unapređenju uslova za održavanje izbora u Srbiji u okviru Radne grupe za međustranački dijalog bez posredovanja stranaca, potpisan je 29. oktobra.\nPredstavnici vlasti navode da je dogovoren čitav niz veoma konkretnih pitanja vezanih za poboljšanje izbornih uslova i da je zbog njihove implementacije neophodno promeniti određene zakone i podzakonska akta.\nPosebnu novinu u Nacrtu zakona o lokalnim izborima predstavljaju kako se navodi „precizna merila za imenovanje biračkih odbora u stalnom sastavu, kao i kontrolni mehanizmi, uključujući i postupak kontrole zapisnika u postupku na nov način“, pri čemu je posebna kontrola isto kao i u Zakonu o izboru narodnih poslanika „rezervisana“ za opozicione liste.\nPredviđen je princip po kojem broj potpisa potreban za podnošenje izborne liste ne zavisi od broja odbornika već od broja birača na dan raspisivanja izbora, što znači da se izborna lista može podneti ako je podrži najmanje 200 birača u lokalnoj samoupravi u kojoj ima 20.000 birača, 300 tamo gde je 30.000 birača, 500 tamo gde je do 50.000 birača, 600 tamo gde ima do 70.000 birača, a 800 tamo gde je do 100.000 birača.\nU lokalnim samoupravama koje broje do 500.000 birača potrebno je 1.000 potpisa podrške, a 3.000 tamo gde je više od 500.000 birača. Smanjen je i broj potpisa potrebnih za proglašenje izborne liste nacionalnih manjina, kako bi se time olakšalo učešće u izbornom procesu. Nacionalnim manjinama će biti omogućeno da izborne komisije mogu proglasiti listu koja ima dvostruko manji broj od onih koji se traži po opštim pravilima tog zakona.\nNajvažnija novina, po mišljenju predlagača zakona koji se donosi u „cilju ustanovljavanja višeg stepena demokratičnosti, transperentnosti uređ enosti postupka izbora narodnih poslanika“ predstavlja „uvođenje trostepenosti u zastiti prava usled nepravilnosti tokom sprovođenja glasanja na biračkim mestima.\nNaime, ako je na biračkom mestu učinjena neka nepravilnost, podnosioci izbornih lista mogu da, prvo, podnesu lokalnoj izbornoj komisiji zahtev za poništenje glasanja na biračkom mestu.“ Ako bi taj zahtev bio odbijen ili odbačen, sledeće pravno sredstvo bi bio prigovor Republičkoj izbornoj komisiji, protiv čijeg rešenja po prigovoru bi podnosilac proglašene izborne liste imao pravo žalbe Upravnom sudu.\nBiraču koji je na izbornom spisku se priznaju prava ukoliko je neosnovano je sprečen da glasa ili ukoliko mu je povređeno pravo na slobodno i trajno glasanje. Nacrtom se propisuje sadržina zahteva za poništenje glasova na biračkom mestu.\nPredlaže se i zadržavanje cenzusa od tri odsto za učešće izbornih lista u raspodeli mandata narodnih poslanika, ali se cenzus definiše preciznije, odnosno propisuje se da u raspodeli učestvuju izborne liste koje su dobile najmanje tri odsto glasova od broja birača koji su glasali, odnosno broja glasačkih listića u glasačkoj kutiji.\nNovina je i uvođenje instituta “odricanja od mandata”, odnosno mogućnosti da kandidat dostavi overenu neopozivu pismenu izjavu da se odriče mandata, pre nego što Republička izborna komisija donese rešenje o dodeli mandata narodnih poslanika. Tada se mandat dodeljuje sledećem kandidatu sa iste izborne liste. Nacrtom istog zakona (član 141) predviđa se sporazum o broju i trajanju emisija na javnim medijskim servisima za predstavljenje izbornih lista.\nNacrtom zakona o izboru predsednika Republike Srbije se, po prvi put, predviđa shodna primena Zakona o opštem upravnom postupku, što je, do sada, bilo uređeno Poslovnikom Republičke izborne komisije.\nRedosled kandidata na listi kandidata za izbor predsednika Republike utvrđuje se prema redosledu kojim su proglašene njihove kandidature, pri čemu se precizira da se kandidature proglašavaju po redosledu kojim su predlozi kandidata ispunili uslove za proglašenje, a redosled kandidata na ponovljenom glasanju koji imaju isti broj glasova utvrđuje se prema njihovom redosledu na prvom glasanju.\nTo znači da se novim predlogom zakona ukida postojeći institut korišćenja žreba.


Putin je na početku sastanka sa turskim kolegom Redžepom Tajipom Erdoganom izrazio nadu da će nivo tursko-ruskih odnosa omogućiti da se pronađu odgovori na složena pitanja rešavanja sirijske krize.\nU Sočiju je u toku sastanak Putina i Erdogana, prenosi "Sputnjik".\nPortparol Kremlja ranije je izjavio da će razgovor dvojice lidera biti temeljan i složen i da će oni morati da razgovaraju o "mnogim temama".\nJuče, uoči sastanka sa Putinom, Erdogan je izjavio da će Ankara "preduzeti korake" u Siriji nakon razgovora sa predsednikom Rusije. Danas ističe pet dana roka obustave turske vojne operacije.


24-09-2018 10:59 Ratni izveštaji Sirija / Irak Izdvojeno Svet Planeta Video\nVisoki zvaničnik je u ponedeljak ujutru rekao da Rusija može snabdeti Siriju sistemom S-300 kao odgovor na obaranje izviđačkog aviona Il-20 na obali Latakije.\nPrema izveštaju Komersanta, Rusija razmišlja o potencijalnom slanju raketnog sistema S-300 u Siriju nakon što je optužila Izrael za obaranje aviona Il-20 prošlog ponedeljka. Ruski zvaničnici dali su slične izjave ranije u vezi sa mogućim snabdevanjem sistema raketne odbrane S-300. Međutim, Sirija ih još nije dobila iz Moskve ili od njihovih iranskih kolega.\nProšle godine, Rusija je isporučila S-300 sistem Islamskoj Republici Iran, označavajući prvu glavnu isporuku ovog protivvazdušnog sistema Teheranu. Od dolaska S-300, iranska vojska je navodno kopirala model kako bi pomogla svoje saveznike u Siriji.\nPogledajte OVDE šta je Bašar al Asad napisao u telegramu saučešća narodu Irana.


Potpredsednica Mihajlović: Srbija je posvećena temi rodne ravnopravnosti – SRB – info\nPotpredsednica Mihajlović: Srbija je posvećena temi rodne ravnopravnosti\nPotpredsednica Vlade Republike Srbije i predsednica Koordinacionog tela za rodnu ravnopravnost Zorana Mihajlović razgovarala je danas sa aktivistkinjom i osnivačicom Foruma „Mihal Sela“ Lili Ben Ami o saradnji u borbi protiv nasilja nad ženama i devojčicama i rodnoj ravnopravnosti.\nOna je istakla da je pitanje rodne ravnopravnosti veoma važno za Vladu i Ministarstvo i navela da je Srbija posvećena ovoj temi. Naznačeno je na fb profilu Koordinacionog tela za rodnu ravnopravnost.\nMihajlović je tom prilikom naglasila da je od 2014. godine kada je osnovano Koordinaciono telo pa do današnjeg dana svest i posvećenost, pre svega institucionalno, a u mnogome i zakonski i strateški doprinelo ozbiljnim pomacima u oblasti rodne ravnopravnosti i zabrane diskriminacije.\nOna je izrazila uverenje da je i u Srbiji moguće sprovesti ideju o korišćenju digitalnih inovacija, softverskih rešenja i aplikacija u sprečavanju nasilja nad ženama i borbi protiv rodno zasnovanog nasilja nad ženama i devojčicama i nasilja u porodici.\n„Veliko mi je zadovoljstvo što ste ovde, posebno u periodu u kojem nizom akcija obeležavamo 16 dana aktivizma. Ono što vaša organizacija radi je potpuno novo svuda u svetu i mislim da postoji prostor da zajedno unapredimo borbu protiv nasilja nad ženama, pre svega, koristeći inovacije i informacione tehnologije kako bismo sačuvali živote“, rekla je potpredsednica Vlade.\n„Takođe, želimo da sarađujemo sa vašom organizacijom i kada je u pitanju razmena iskustava, eventualna izmena zakonodavnog okvira i da dobra iskustva prenesemo i sprovedemo kod nas“, istakla je Mihajlović.\nBen Ami je predstavila rad tog foruma i način na koji je IT sektor doprineo borbi protiv nasilja nad ženama, stvarajući aplikacije koje signaliziraju da je žena u opasnosti.\nPrema njenim rečima, na aplikacijama su radile i žene koje su pretrpele nasilje, policija, vojska i brojni inženjeri\nSastanku je prisustvovao i ambasador Izraela u Srbiji Jahel Vilan, koji je zahvalio potpredsednici Vlade na saradnji, posebno u oblasti borbe protiv nasilja i pitanjima u vezi sa rodnom ravnopravnošću.\nFoto: Fb profil Koordinaciono telo za rodnu ravnopravnost\nPrevious PostŽenska košarkaška reprezentacija u Beogradu će igrati kvalifikacioni turnir za Svetsko prvenstvo\nNext PostVIC: Plavuša i hladnoća\nVesti Magazin 01/05/2021\nPapirni uputi za lekara prošlost, nove promene u srpskom zdravstvu\nPolicija u Beogradu pronašla veći broj ilegalnih migranata\nU užičkoj bolnici veći broj pacijenata na respiratorima


Ko finansira, ima pravo da bira - Vladavina prava - Dnevni list Danas\nPočetna » Društvo » Vladavina prava » Ko finansira, ima pravo da bira\nOdbor za ljudska prava Niš pokrenuo niz akcija da se građani uvrste u definisanje javnog interesa u javnom informisanju na lokalu\nNiški Odbor za ljudska prava pokrenuo je niz akcija koje treba da doprinesu da Grad Niš ubuduće pre raspisivanja konkursa za sufinansiranje medijskih projekata od javnog interesa organizuje javno izjašnjavanje građana o tome šta smatraju temama od interesa za njihov život, a koje bi opredeljivalo sadržaj samog konkursa, kao i izbor tema kojima bi mediji aplicirali.\n0Piše: Zorica Miladinović 10. jula 2020. 11.20 Izmenjeno: 11.21\n– Želimo da pozovemo lokalnu samoupravu da pred svaki sledeći konkurs građanima postavlja ovo važno pitanje, te da i nju i medije podsetimo da bi morali da slušaju taj glas. Ko finansira, ima pravo da bira – kaže predsednik Odbora Dragan Đorđević, podsećajući da je do sada jedino opština Pantelej, inače jedna od pet gradskih opština u Nišu, organizovala konsultacije sa građanima i nevladinim organizacijama kako bi se definisale prioritetne medijske teme koje zavređuju budžetsku podršku.\nĐorđević kaže da će sistemsko uključivanje građana u definisanje javnog interesa u javnom informisanju na lokalnom nivou omogućiti da oni „izraze sopstvene potrebe i mišljenje pre nego što se odluke donesu i da se osećaju uključenima i vlasnicima nad donetim odlukama“.\nNa taj način će se, takođe, unaprediti transparentnost rada lokalne samouprave i legitimitet njenih odluka, kao i poverenje između nje i građana. I samim medijima, makar onima koji poštuju profesionalne standarde i svoju ulogu u društvu, biće lakše da odgovore potrebama građana u ovoj oblasti.\n– Dosadašnje postupanje lokalne vlasti nedvosmisleno pokazuje da nije bilo političke volje da se uspostavi ovaj značajni mehanizam, a kako do ovog trenutka nije realizovana ni evaluacija medijskih sadržaja koji su finansirani javnim novcem, nismo sigurni da su projekti koje su mediji realizovali uopšte odgovorili potrebama građana – ocenjuje on.\nNaš sagovornik podseća da je u Medijskoj strategiji za period 2020- 2025. konstatovano je da je jedan od problema u dosadašnjim konkursima za sufinansiranje medijskih projekata od javnog interesa i to što „nisu polazili od prethodno definisanih potreba stanovništva za određenim medijskim sadržajima“.\nU strategiji se predlaže održavanje javnih rasprava na kojima bi se građani izjasnili o nedostajućim temama i medijskim sadržajima kojima bi se, po njihovom mišljenju, ostvario javni interes u oblasti javnog informisanja.\nNedavno objavljeno istraživanje BIRN-a pokazalo je da na medijskim konkursima gradova i opština u Srbiji uglavnom „pobeđuju“ projekti promotivnog i propagandnog karaktera, a da su navijački pristup i podrška vlastima najuočljiviji u projektima lokalnih televizija. Istraživači BIRN-a su analizirali objavljene televizijske, radio, novinske i internet sadržaje koji su budžetski podržani na konkursima raspisanim 2018. godine u 20 gradova i opština.\nLokalni antikorupcijski forum Niš i BIRODI, koji su analizirali koliko je ostvaren javni interes u emisijama, tekstovima i informacijama koje su objavljene u okviru projekata koji su izabrani na niškom konkursu 2015. godine, utvrdili su da mediji koji su dobili najviše novca „ili nisu ostvarili javni interes ili su budžetsku podršku zloupotrebili za promociju i propagandu“.\nOdbor za ljudska prava, inače, zagovara sistemsko uključivanje građana u definisanje javnog interesa u lokalnom javnom informisanju u okviru projekta ,,Budimo InofrmisaNi“, koji finansira Vlada Velike Britanije, kao deo programa „Podrška građanskom aktivizmu u zajednici“ koji sprovode British Council i Trag fondacija.\nOno podrazumeva izradu onlajn mehanizma za izjašnjavanje građana o prioritetnim medijskim temama od javnog interesa, animiranje građana i onlajn i na terenu, uspostavljanje komunikacije sa predstavnicima lokalne samouprave i medija, te konsultacije sa NVO i akademskom zajednicom.


Saab naravno nije ni “odlazio” iz Švedske ali je poslednjih 20 godina imao vlasnike van Švedske. Poslednju deceniju, unutar velikog GM konglomerata ovom brendu nije prodavano dovoljno pažnje, uostalom kao ni ostalim ponaosob u ovoj korporaciji, što je dovelo do manjih ulaganja u razvoj i kašnjenja sa predstavljanjem novih modela.\nIstovremeno, GM je crpeo iz švedskih razvojnih centara ideje i rešenja i primenjivao ih kod drugih brendova. Rezultat svega toga bilo je posustajanje ovog skandinavskog brenda sa jakom individualnošću, i dolaska sve do same ivice ponora.\nPrekjuče je lokalno rukovodstvo uz blagoslov GM-a zatražilo pomoć u reorganizaciji od Švedske države kako bi firma izbegla neminovni bankrot. Za sada se vlasti još nisu odredile prema programu reorganiazcije, ali je sasvim izvesno da se Saab vraća pod originalno švedsko okrilje i nadam se, nekim novim boljim počecima.\nTags GM, Saab Author Goran Aničić\nPrevious Previous post: Student nije zapalio žito, iliti tajna od milion $\nVolkswagen je predstavio knjigu Auto-Kino (Auto bioskop) u Braunšvajgovom Universum-Filmtheater-u. Knjiga se bavi V...


Konkurs za Program ,,Gostujući umjetnik”\nMeđunarodna asocijacija Forum slovenskih kultura, sa sjedištem u Ljubljani, objavila je konkurs za program “Gostujući umjetnik”, u okviru koga će biti obezbijeđeni jednomjesečni rezidentni boravci u Ljubljani, u periodu od 1. juna 2014. do 30. jula 2015. godine.\nKonkurs za najbolji istraživački prilog objavljen u medijima u 2013. godini na temu „Socijalna integracija Roma u Crnoj Gori“\nMinistarstvo kulture, u skladu sa članom 91 Zakona o državnoj upravi (Sl. list RCG, br. 38/03, Sl. list CG br.22/08), članom 3 Zakona o medijima (Sl. list RCG, br. 51/02, 62/02) i članom 63 Uredbe o organizaciji i načinu rada državne uprave (Sl. list CG, br. 59/09, 7/11, 40/11), objavljuje K O N K U R S za najbolji istraživački prilog objavljen u medijima u 2013. godini na temu „Socijalna integracija Roma u Crnoj Gori“\nKonkurs za sufinansiranje programskih sadržaja u lokalnim štampanim medijima i naučnim časopisima za kulturu i teoriju medija\nMinistarstvo kulture, u skladu sa članom 91 Zakona o državnoj upravi (Sl. list RCG, br. 38/03, Sl. list CG br.22/08), članom 3 Zakona o medijima (Sl. list RCG, br. 51/02, 62/02) i članom 63 Uredbe o organizaciji i načinu rada državne uprave (Sl. list CG, br. 59/2009), objavljuje K O N K U R S za sufinansiranje programskih sadržaja u lokalnim štampanim medijima i naučnim časopisima za kulturu i teoriju medija\nKonkurs: UNESCO Škola naučnog novinarstva Jugoistočne Evrope, 3 – 5. oktobar 2013, Beograd\nUNESCO kancelarija u Veneciji objavila je konkurs za učešće na regionalnom interaktivnom kursu naučnog novinarstva Jugoistočne Evrope, koji će se održati u Beogradu, u Srbiji, od 3. do 5. oktobra 2013, paralelno sa Prvom regionalnom konferencijom o promociji nauke.\nObjavljeni rezultati Konkursa za dodjeljivanje finansijske podrške mrežama bratimljenih gradova u okviru programa Evropske unije Evropa za građane\nIzvršna agencija za obrazovanje, audiovizuelnu djelatnost i kulturu iz Brisela je objavila rezultate Konkursa za dodjeljivanje finansijske podrške mrežama bratimljenih gradova u okviru programa Evropske unije Evropa za građane. Opština Kotor je na Konkursu ostvarila podršku kao partner u projektu Lokalna perspektiva evropskog građanstva.\nRezultati Konkursa u okviru programa Evropske unije Evropa za građane i Kultura 2007 - 2013\nIzvršna agencija za obrazovanje, audiovizuelnu djelatnost i kulturu koja djeluje pod nadzorom Evropske komisije objavila je rezultate Konkursa za pružanje podrške projektima organizacija civilnog sektora u okviru EU programa Evropa za građane.


Košarkaški savez Srbije – 2016\nJuniori startovali pobedom na EP: Srbija – Slovenija 68:60\nReprezentacija Srbije, igrači rođeni 1998. godine i mlađi, startovala je pobedom na Evropskom prvenstvu koje je danas počelo u Samsunu (Turska). Izabranici selektora Milana Gurovića u okviru prvog kola grupe D savladali su selekciju […]\nPredrag Danilović je novi predsednik KSS! Na 7. sednici Skupštine Košarkaškog saveza Srbije, danas u svečanoj sali beogradskog hotela „M”, Danilović je dobio podršku svih 27 prisutnih (od 32) delegata. Izabrana su i četiri […]\nJuniori otputovali na EP, prvi rival Slovenija\nJuniorska reprezentacija Srbije otputovala je u sredu 14. decembra prepodne preko Istanbula za turski grad Samsun, gde će od 16. do 22. decembra 2016. učestvovati na Evropskom prvenstvu za igrače do 18 godina.\nNaše juniore […]\nSrpske košarkašice širom planete\nI ove nedelje pratimo učinak naših aktuelnih i potencijalnih reprezentativki širom košarkaških meridijana…\nSpartak Moskovski region – Dinamo Moskva 59:79\nAna Dabović (Dinamo Moskva) – 10 p, 6 sk, 2 as, 1 izg.l za 26 min.\nI ove nedelje pratimo kandidate za nacionalni tim u ligama širom planete…\nZenit – Uniks 84:95\nStefan Marković (Zenit) – 13 p, 3 sk, 6 as, 1 ukr.l, 2 izg.l, 1 bl za 21 min.\nOdržan žreb za Evropska prvenstva mlađih reprezentativnih selekcija\nU Pragu je održan žreb za Evropska prvenstva mlađih reprezentativnih selekcija koja će se igrati u julu i avgstu 2017. godine.\nŠampionat za kadetkinje igraće se u Buržu (Francuska) od 4. do 12. avgusta, a […]\nNaše šampionke na EP 2017. u grupi sa Francuskom, Grčkom i Slovenijom\nKošarkašice Srbije krenuće u odbranu titule prvaka Evrope iz grupe C, u kojoj se pored izabranica Marine Maljković nalaze još i ekipe Francuske, Slovenije i Grčke, odlučeno je žrebom u Pragu.\nSrbija se nalazila u […]\nPredrag Danilović kandidat za predsednika KSS\nDanas, 8. decembra 2016. u podne, istekao je rok za podnošenje kandidatura za funkciju predsednika Košarkaškog saveza Srbije, koju je prethodnih pet i po godina obavljao dosadašnji predsednik Dragan Đilas.\nDo predviđenog roka, kandidaturu za […]\nSrbija i Slovenija zajedno kandidati za organizaciju ženskog EP 2019.\nNa sastanku rukovodstva dva Saveza, dogovorena je realizacija ranije najavljene ideje da KS Slovenije i KS Srbije zajedno podnesu kandidaturu FIBA za organizaciju prvenstva Evrope za žene 2019. godine.\n– Logičan rezultat sjajne saradnje koju […]\nUspešni edukativni treninzi u „Sport eku“\nNaš poznati stručnjak Marin Sedlaček, u okviru programa kvalitetnog razvoja igrača, kontinuiranog praćenja i individualnog tehničko-taktičkog usavršavanja, održao je edukativne treninge za igrače iz Beograda 2001. i 2002. godište.\nTreninzi su održani u beogradskoj dvorani […]


[ 10/05/2021 ] Mural posvećen Đorđu Balaševiću oskrnavljen ustaškim obeležjem\tDRUŠTVO\n[ 09/05/2021 ] Vučić uručio Handkeu Orden Karađorđeve zvezde\tDRUŠTVO\nHomeHronikaIGOR SRBIN ISEKAO ČETVORICU ZATVORSKIH ČUVARA U ŠPANIJI!\n12/04/2021Redakcija BALKAN TVHronika, Vesti0\nIgor Vaclavić, „Igor Srbin“,“Igor Rus“ ili Norbert Feher, nekada najtraženiji srpski begunac prilikom pokušaja transporta iz jednog u drugi zatvor u Španiji, pred početak suđenja za trostruko ubistvo, napao je i povredio četvoricu zatvorskih čuvara slomljenom keramičkom pločicom, prenosi blic.\nDa podsetimo, Vaclavić, najtraženiji srpski begunac, u Španiji je našao utočište 2017. godine posle krvavog pira u Italiji. Naime, on je u Italiji ubio barmena i čuvara šume u aprilu 2017., a potom pobegao na Pirinejsko poluostrvo gde je krijući se od nadležnih, ubio još troje ljudi, piše Kurir.\n– Igor Rus je pretio da će ubiti svakoga ko mu uđe u ćeliju kako bi pokušao da ga premesti u drugi zatvor. Ponavljao je da su njemu ubistva „besplatna“ jer će zbog brojnih zločina svakako biti do kraja života u zatvoru – navodi se u saopštenju sindikata.


Izvor: SrbijaDanas.com, 28.Feb.2021, 14:27\nNova smena u Superligi Srbije. Trenutno poslednjeplasirana ekipa u dosadašnjem toku prvenstva, OFK Bačka, smenila je trenera pre četiri dana kada je, bivši fudbaler Crvene zvezde, Nenad Vanić napustio klupu. Sada je poznato i ko će ga naslediti, biće to Milan Kuljić.\nKuljić je sticao iskustvo u omladincima Brodarca sa kojima je igrao i Ligu šampiona za omladince, a u Bačku stiže iz Zemuna na čiju će klupu sesti Željko Kalajdžić. >> Pročitaj celu vest na sajtu SrbijaDanas.com <<\nPored Brodarca, Kuljić je vodio i Kolubaru.\nEkipu Bačke u predstojećim kolima očekuje žestoka borba za opstanak ukoliko želi da se zadrži u najjačem rangu takmičenja.\n22:15: Superliga – projekat koji je propao ili ideja koja je, ipak, pr...


PREDAO SE SRETEN LUKIĆ | Novosti.rs\nPREDAO SE SRETEN LUKIĆ\n30. 09. 2004. u 20:01\nGeneral policije Sreten Lukić u četvrtak se, u pratnji advokata Siniše Simića, predao u Veću za ratne zločine Okružnog sudu u Beogradu gde mu je određen pritvor. Odmah je poslat u ćeliju Centralnog zatvora u Beogradu. Istražni sudija Milan Dilparić uručio\nBEOGRAD - General policije Sreten Lukić u četvrtak se, u pratnji advokata Siniše Simića, predao u Veću za ratne zločine Okružnog sudu u Beogradu. Kako se navodi u sudu, penzionisanom general-pukovniku određen je pritvor i odmah je poslat u ćeliju Centralnog zatvora u Beogradu.\nIstražni sudija Milan Dilparić uručio je Lukiću poternicu Tužilaštva Međunarodnog tribunala za bivšu Jugoslaviju kojom mu se na teret stavlja navodno izvršenje ratnih zločina i zločina protiv čovečnosti.\nVeće za ratne zločine upoznalo je Lukića sa navodima za predaju, a u daljem postupku optuženog generala MUP sud će postupati u skladu sa odredbama Zakona o saradnji Srbije i Crne Gore sa Tribunalom i Zakonika o krivičnom postupku.\nU daljem postupku, sud izdaje pravosnažno i izvršno rešenje kojim je eventualno utvrđeno da su ispunjene pretpostavke za predaju okrivljenog Tribunalu i dostavlja Savetu ministara Srbije i Crne Gore.\nGeneral-pukovnik Sreten Lukić rođen je 28. marta 1955. godine u Višegradu. Srednju školu unutrašnjih poslova završio je 1974. Po završetku školovanja zaposlio se u SUP u Užicu. Radio je kao policijski inspektor, potom je bio načelnik odeljenja i pomoćnik načelnika Odeljenja za poslove policije u užičkom SUP.\nOd avgusta 1987. do decembra 1991. godine bio je načelnik Uprave za poslove milicije, javni red i mir i bezbednost u saobraćaju u Sekretarijatu za unutrašnje poslove Srbije. U januaru 1992. godine postao je zamenik načelnika za poslove milicije SUP u Beogradu.\nLukić je 1. juna 1998. godine imenovan za načelnika Štaba MUP Srbije na Kosovu i Metohiji, a tom prilikom dobio je i čin general-majora. U general-potpukovnika imenovan je ukazom predsednika Srbije, 12. maja 1999. godine.\nUbrzo, Lukića postavljaju za pomoćnika načelnika Resora javne bezbednosti MUP Srbije i načelnika Uprave za pogranične poslove. Po dolasku demokratske vlasti u Srbiju imenovan je za pomoćnika ministra i načelnika RJB. Na ovom položaju dočekao je i čin general-pukovnika, ali i penziju.\nHAŠKI tribunal u ovom trenutku potražuje 19 osoba, za koje oni sumnjaju da su u SCG. Na spisku su, sudeći prema dokumentu koje je Tužilaštvo u martu 2002. dostavilo tadašnjoj Saveznoj vladi i poternicima koje je raspisao Tribunal, Sredoje i Milan Lukić, Stojan Župljanin, Savo Todović, Gojko Janković, Dragan Zelenović, Vinko Pandurević, Radovan Kara džić, Ratko Mladić, Goran Borovnica, LJubomir Borovčanin, Dragomir Milošević, Drago Nikolić, Vujadin Popović i četvorica generala.\nSRPSKA policija, u četvrtak pre podne, dobila je nalog od tužilaštva da se pronađu i uhapse generali - Nebojša Pavković, Vladimir Lazarević, Sreten Lukić i Vlastimir Đorđević. Poternice su već prosleđene pripadnicima SUP u Beogradu i očekuje se da operativci Šestog odeljenja za potrage krenu da traže optuženike pred Tribunalom u Hagu.\nPrema standardnoj proceduri, MUP Srbije je poslao poternice nižim instancama. U ovom slučaju beogradskom SUP, jer trojica generala imaju prijavljen boravak u Beogradu.\nPo primanju poternica, Šesto odeljenje proslediće potrage svojim operativcima. Inspektori odmah, po preuzimanju potrebnih papira, odlaze na adrese gde su prijavljeni optuženi.\nU MUP Srbije veruju da neće na prijavljenoj adresi stanovanja pronaći general-pukovnika Vlastimira Đorđevića, koji je nekada bio načelnik Resora javne bezbednsti srpske policije. Prema operativnim saznanjima, Đorđević se nalazi u Rusiji.\nBEOGRAD - Srbija mora da izruči Ratka Mladića i optužene generale sudu u Hagu - odmah.\nTo je zvaničan i jasan stav SAD koji su juče preneli predsedniku Srbije Borisu Tadiću američki podsekretar Mark Grosman i ambasador za ratne zločine Pjer Rišard Prosper.\nNakon, gotovo četrdesetominutnog razgovora u zgradi Predsedništva Srbije, Grosman i Tadić su detalje saopštili i novinarima:\n- Samo potpunom saradnjom sa Tribunalom, nestaće prepreke na putu vaše zemlje do “Partnerstva za mir” i integracije sa Evropom. Poruka je jednostavna i verujem da će Beograd veoma brzo da ispuni sve međunarodne obaveze - rekao je Grosman.\nPredsednik Tadić je naglasio da “nakon razgovora sa delegacijom iz SAD, situacija zahteva jasne odgovore od vlasti iz Srbije, koji moraju da uslede u narednih nekoliko dana”.\n- Poruke sam primio ozbiljno i sa razumevanjem. Na nama je da ostvarimo potpunu saradnju sa Hagom. Razgovaraću sa predstavnicima Vlade Srbije i povući ćemo poteze koji su u državnom i nacionalnom smislu prihvatljivi - najavio je Tadić.\n- SRBIJI ne prete nove sankcije zbog, kako svet ocenjuje nepotpune saradnje sa Hagom, ali prete marginalizacija i skretanje na sporedne evropske i svetske koloseke - izjavio je, prilikom posete Kragujevcu, predsednik Tadić.\nM. L.\tP. V.\nALEKSANDRA MILENOV KOORDINATOR HAŠKOG TRIBUNALA U SCG\nSVI ĆE MORATI U HAG\nBEOGRAD (Tanjug) - Koordinator Haškog tribunala u Srbiji i Crnog Gori za informisanje Aleksandra Milenov izjavila je za najnoviji broj mesečnika “Međunarodni forum” da nije moguće prebacivanje procesa protiv četvorice generala pravosuđu u Srbiji i Crnoj Gori.\n“Što se tiče četvorice generala i prebacivanja njihovih procesa ovde, moram naglasiti, po ko zna koji put, da to nije moguće”, izjavila je Milenov dodajući da trenutno uopšte nema osnova za razgovor o prebacivanju haških slučajeva domaćim sudovima.\n“Mnogo se priča o prebacivanju predmeta. Nije mi jasno zašto se kod vas toliko očekuje da vam Tribunal prosledi neke predmete”, dodala je ona.\n“Ako je nekome stalo da se ovde sudi za zločine počinjene na Kosovu, zašto ne preduzme nešto u vezi sa njima”, zapitala je Milenov i dodala da postoji na hiljade žrtava i da zločine nad njima nije još niko istražio.\n“Istrage o tim zločinima su u nadležnosti SCG i drugih pravosudnih sistema na teritoriji bivše Jugoslavije. Vaši sudovi moraju da istražuju ta krivična dela i da odgovorne privedu pravdi”, rekla je Milenov i dodala da će Haški tribunal pomoći u tim procesima omogućavajući uvid u dokumenta i druge materijale Tribunala.\nSEKRETAR OKRUŽNOG SUDA\nPREDUZETE NEOPHODNE MERE\nBEOGRAD - Istražni sudija Okružnog suda Milan Dilparić preduzeo je sve potrebne mere da četvorica optuženih generala prime optužnicu Haškog tribunala - izjavila je sekretar Okružnog suda u Beogradu Sonja Prostran.\nOna nije želela da precizira koje su to mere, ali je dodala da one proističu iz domaćih zakona i Zakona o saradnji sa Haškim tribunalom.\nPrema njenim rečima, te mere su usledile pošto se trojica generala, koji su dostupni srpskim vlastima, nisu odazvali sudskom pozivu da 27. septembra prime hašku optužnicu.\nPOSLEDNJI PUT VIĐEN\nSRETEN LUKIĆ, general policije, i do pre nekoliko meseci pomoćnik ministra unutrašnjih poslova, uprkos poternici koja postoji protiv njega kreće se Srbijom, praktično bez ikakvih ograničenja.\nPoslednji put viđen je 11. septembra na parkingu tržnog centra “Merkator” u Beogradu, za volanom zelenog “micubiši pajera”. Ležerno obučen, u majici navijača Partizana sa natpisom “Mnogo smo jaki”, Lukić je bio potpuno sam, bez ikakvog obezbeđenja.\nOptuŽen 22. septembra 2003. godine za zločine protiv čovečnosti i kršenje zakona i običaja rata.\nU optužnici se navodi da je odgovoran za deportacije i druga nehumana dela.\nPAVKOVIĆ I LAZAREVIĆ\nKAO U ZEMLJU PROPALI\nISPRED ulaza u dvorište kuće generala Nebojše Pavkovića parkiran sivi “audi” beogradske registracije, iza njega džip “niva” leskovačkih oznaka, a iza ograde velika kuća koja na prvi pogled deluje napušteno. S leve strane, primećujemo prostrt veš na stalku za sušenje.\nU Jevrema Grujića 14, stanovao je general, bivši načelnik Generalštaba. Radnici duž ulice mirno postavljaju nove ivičnjake, tu su od zore i ništa neobično nisu videli, a posebno ne neku policijsku akciju ili policajca.\nNaslonjen na zgradu br. 14 je balkon zgrade 14-a. Tu, juče oko 14 časova, stajao je krupan, mlad čovek. U dvorištu, među borovima, nikog nema. Zatvorena metalna kapija za kola, zatvorena su i vrata garaže.\nOvde neposrednog komšiluka i nema, kuća broj 14 je duboko u dvorištu, a okolo je ograda. Preko puta je velelepna kuća, a u dvorištu je vučjak koji ni lavežom nije izazvao vlasnike da se pojave. Da se nešto događalo oni bi, naime, imali najbolji pogled. Stanovnici, ove strme ulice tvrde nam da generala uopšte nisu videli proteklih dana. Svi su složni da se ništa ni u toku prethodne noći ni juče nije dogodilo, a neki nisu ni znali da je izdat nalog za njegovo privođenje.\nProvozali smo se Senjakom u potrazi za eventualnim aktivnostima policije zbog hapšenja generala Sretena Lukića, koji stanuje u ovom elitnom naselju. Apsolutno mirno. Prema rečima prolaznika nije bilo nikakvih specijalaca, ni žandarmerije, ni pripadnika vojne policije.\nNajavljeno uručivanje optužnica juče je podiglo “temperaturu” i u gradu na Nišavi, čiji je zvanično građanin general Vladimir Lazarević. Iako je izjavio da se ne krije, juče je bilo gotovo nemoguće ući mu u trag.\nU Okružnom sudu su nam rekli da nisu nadleženi za uručivanje optužnice, a informaciju da bi eventualno pripadnici SUP Niša, po nalogu MUP-a, trebalo da pronađu generala Lazarevića na dosada poznatim adresama, u niškoj policiji nisu hteli da potvrde, niti da demantuju.\nKako smo nezvanično saznali, general se nije nalazio u svojoj kući u Ulici generala Šturma, u niškom naselju Delijski vis, gde je živeo sa suprugom i najmlađim sinom.\nProdavci u okolnim dragstorima su potvrdili da Lazarevića nisu videli u komšiluku već nekoliko sedmica, a novinare su dočekali “na nož” pitanjem: “Da nećete da ga hapsite!?”.\nMnogi u Nišu su uvereni da se general Vladimir Lazarević sklonio u svoje rodno selo Grnčar, udaljeno desetak kilometara od Babušnice.\n- Nema ga nigde - potvrdila je za “Novosti” Tomislava Lazarević, snaha optuženog generala. - U selo odavno nije dolazio, a ne znam ni gde se nalazi.\nADVOKAT Stevan Protić izjavio je da ne zna da li će se njegov klijent Nebojša Pavković odazvati pozivu Okružnog suda u Beogradu i da li će primiti hašku optužnicu.\n- Ništa ne znam, i ne znam kada ću nešto znati. Pavković se sada nalazi na lečenju - kazao je Protić.\nNISMO JURILI MLADIĆA\nSARAJEVO - Rasim LJajić je za “Oslobođenje” izjavio da srpske vlasti nisu u utorak izvele akciju hapšenja Ratka Mladića na području Valjeva.\nLJajić tvrdi da je pre šest dana obavljena provera na jednoj lokaciji u SCG, ali je ta akcija bila neuspešna, jer su se podaci koji su joj prethodili pokazali netačnim.\nU PETAK O OPTUŽENIMA\nBEOGRAD (Beta) - Savet za saradnju sa Haškim tribunalom verovatno će raspravljati slučaju četiri vojna i policijska generala optužena za ratne zločine na Kosovu, rekao je predsednik saveta Rasim LJajić.\n- Mi na svakoj sednici primamo informacije o preduzetim aktivnostima u vezi sa Haškim tribunalom, tako da ćemo najverovatnije raspravljati i o ovom pitanju - rekao je LJajić agenciji Beta.\nLJajić je izjavio da će sednica moći da se održi i bez prisustva članova saveta iz Crne Gore, koji su nedavno odlučili da napuste rad u savetu, i da je, po starom poslovniku saveta, i bez njih moguće donošenje odluka.\nMi smo sada u težoj situaciji nego pre tri meseca i moramo da povratimo poverenje međunarodne zajednice, u protivnom pritisci će se pojačavati - rekao je LJajić.\nMINISTAR PRAVDE ZORAN STOJKOVIĆ\nBEOGRAD - (Beta) Vlada Srbije nije raspravljala o tome da li bi eventualno izručenje četvorice generala Haškom tribunalu moglo da ugrozi bezbednost države, rekao je ministar pravde Srbije Zoran Stojković.\nStojković je novinarima u beogradskom Centru “Sava” kazao da još važi odluka prethodne Vlade Srbije od oktobra 2003. godine u kojoj se navodi da bi izručenje policijskog generala Sretena Lukića moglo da ugrozi bezbednost države.\nStojković je dodao da Vlada Srbije ima nadležnost da raspravlja samo o policijskim generalima, a da o generalima Vojske treba da se raspravlja na nivou državne zajednice.\nDrugi policijski general za kojim traga Hag, napustio je Srbiju posle 5. oktobra 2000. Bar tako je naveo u pismu, koje je 15. juna 2004. objavio “Nedeljni telegraf”, u kojem, pored ostalog, ističe i da je spreman da se vrati u zemlju i odgovara pred bilo kojim domaćim sudom - iako, naravno, nije počinio nijedan od zločina za koje ga terete.\nGeneral-pukovnik Vlastimir Đorđević rođen je 1948. godine u Koznici, opština Vladičin Han. Od 1. juna 1997. bio je pomoćnik ministra u MUP-u i načelnik Resora javne bezbednosti. Na položaju pomoćnika ministra i načelnika RJB-a ostao je do 30. januara 2001. godine.\nPre nekoliko sedmica viđen je u šetnji u centru Niša. Pre toga u javnosti se pojavio 11. jula 2004. gostujući u emisiji “Nije srpski ćutati” BK televizije. Ocenivši da bi izručenje generala predstavljalo izdaju poginulih i amnestiranje zločina nad Srbima, Lazarević je poručio i da će konačna odluka biti njegova.\n- Državni predstavnici i država treba da donesu odluku, a poslednja odluka je moja! - rekao je Lazarević.\nGeneral-pukovnik Vladimir Lazarević rođen je 23. marta 1949. godine u mestu Grnčar. U decembru 1998. postavljen je za komandanta Prištinskog korpusa, 28. decembra 1999. za načelnika Generalštaba Treće armije, a 13. marta 2000. za komandanta Treće armije.\nBivŠi načelnik Generalštaba VJ se redovno pojavljivao i na televizijama, a gostovao je i u radio-emisijama.\nPošto su 2. jula 2004. u Okružni sud u Beogradu stigle optužnice protiv njega i još trojice generala, Pavković je “Građanskom listu” izjavio: “Ne mogu drugi da odlučuju o mojoj glavi. A ja njima mogu samo da poručim da, bez obzira na to šta se s nama bude desilo, sigurno će stići osveta svakog od njih. Stići će zaslužena kazna sve one koji budu doneli odluku o našem izručenju.”\nGeneral-pukovnik Nebojša Pavković rođen je 10. aprila 1946. godine u selu Senjski Rudnik. Bio je komandant 16. pešadijske brigade, zatim je bio na mestu načelnika Prištinskog korpusa. Na dužnost komandanta Treće armije stupio je 13. januara 1999, a u februaru sledeće godine postavljen je na mesto načelnika Generalštaba VJ.\n19:24 PRVI PLAN ZA BORBU PROTIV KORUPCIJE: Bajdenova administracija ima plan za SAD i svet\nADMINISTRACIJA američkog predsednika DŽozefa Bajdena objavila je danas dokument koji predstavlja novi plan za borbu protiv korupcije na globalnom nivou.